c: text/html

text:
Friday, October 18, 2013
(44) भबडाह
भबडाह
चहकैत चिड़ैक चलमली कानमे पड़िते नित्यानन कक्काक नीन छिटकलनि। कोनो काज करैसँ पहिने तर्क-वितर्क ओहने महत रखैत जेहने निरजन आँखिए दिनमे चलब होइत। ओछाइनेपर पड़ल-पड़ल नजरि आजुक समैपर गेलनि। काल्हि शनि, राखी पावनि छी। परसू रवि, विदेसर स्थानमे ठसम-ठस मेला हएत। हएबो उचित, एक तँ बैद्यनाथ बाबा साैनक पूर्णिमा विदेसरेमे बितबै छथि, दोसर कमलो उमड़ल अछि, एक संग दुनू काज। भैयारी रहितो जहिना भविसद्रष्टा युगद्रष्टासँ ऊपरक सीढ़ी होइत, तहिना ने औझुकेपर काल्हि ठाढ़ होएत। काल्हुक सुरूज केहेन उगत ई तँ प्रश्न अछिए। चारिम दिन पनरह अगस्त। भारतक स्वतंत्रताक चौसठिम वर्षगाँठ। साठि बरखक उपरान्त अनाड़ीओ-धुनाड़ी लोक वरिष्ठ नागरिकक उपहार पबैत तेहेनठाम स्वतंत्रता की आ देश केतए! मुदा लगले मन घूमि गाम दिस बढ़लनि। हिन्दु-मुसलमानक गाम। पनरहियासँ हिन्दु राधा-कृष्णक झुलासँ लऽ कऽ भोला बाबाक जलढरीमे बेस्त तँ तहिना मुसलमानो दस दिन ऊपरेसँ रोजा-नवाजमे। एको पाइ लोक नै बँचल। सभ धर्मक काजमे हृदैसँ जुटल। जखनि सोलहन्नी लोक पवित्र मने धर्मक काजमे जुटले छथि तखनि निश्चित गामक काल्याण हेबे करत! प्रेमिकाक आगू जहिना प्रेमी दुनियाँकेँ निच्चाँ देखि ऊपर भ्रमण करैत तहिना नित्यानन कक्काक मन कल्याणक संग टहलए लगलनि। उत्साह जगलनि! फुड़-फुड़ा कऽ ओछाइनसँ उठि कलपर जा माटिएसँ चारि घूसा दाँतमे लगा, आँगुरेक जीभिया कऽ हाँइ-हाँइ चारि कुर्ड़ा मारि चारि घोंट पानिओ पीब लेलनि। आँखि उठा वाड़ी दिस देखलनि तँ पत्नीकेँ मचानपर चठैल तोड़ैत देखलनि। आँखि उतारि गाम दिस विदा भेला।
दरबज्जापर सँ आगू बढ़िते हिआैलनि तँ बूझि पड़लनि जे घर-दुआर छोड़ि लोक चौके दिस आबि गेल हेता तँए नीक हएत जे चौके दिस जाइ। सोचि नित्याननकाका आगू बढ़ैक विचार केलनि। डेग उठिते मन सिहरलनि। भाए-बहिनक ओहन पर्व काल्हि छी जइमे दुनूक प्रगाढ़ प्रेमक, सिनेह-सिक्त जलक उदय हएत। आशाक संग जिनगीक बिसवासो जगलनि। डेग बढ़ौलनि।
पनरह-बीसटा डमहाएल चठैल खोंइछामे लेने सुचिताकाकी मुस्की दैत, गद्-गद् होइत जे महिना दिन तँ चलबे करत, तेकर पछाति ने दौंजी हएत। सालमे जौं एक्को पनरहिया चठैलक तरकारी खा लेब तँ की चीिनया बिमारी हएत। लफड़ल आबि पछबरिया ओसारपर सूपमे चठैल उझलि पुतोहुकेँ पुछलखिन-
“कनियाँ, दोकानक काज अछि?”
डिब्बा-डुब्बी हड़बड़बैत पुतोहु कहलकनि-
“हँ।”
“की सभ लेब?”
“नोन, हरदी।”
पुतोहुक साँस किछु गर्म सुचिताकाकीकेँ बूझि पड़लनि। मुदा अनठा देलनि। नोनक पौकेट दस रूपैआमे देत, हरदीओ की कोनो सस्ता अछि। ओकरो पौकेट दस रूपैआसँ कममे कहाँ दइ छै। हाथमे तँ पनरहेटा रूपैआ अछि। केना दुनू चीज लेब। मन फुनफुनेलनि। बड़बडाए लगली, केहेन बढ़ियाँ खुदरा-खुदरी नून बिकाइ छेलै, जेतबे जेकरा सकड़ता रहै छेलै से तेतबे लइ छेलए। आब तँ तेहेन पोलीथीनक पौकेटमे रहैए जे कमो रहत तँ बनियाँ कहत जे घमि गेल हएत। खाएर एक चुटकी नूने ने कम देत। एक-ने-एक दिन सैरियत दिअए पड़तै। जहिना बच्चा लगले कनैए, लगले हँसैए तहिना सुचिताकाकीकेँ मन लहरए लगलनि। जे नून हाथीकेँ गला दइए ओ प्लास्टिककेँ की नै गलबैत हएत। आब की कोनो नून खाइ छी आकि प्लास्टिकक रस पिऐ छी। हे भगवान तोड़े हाथ-बाठ छह। जेते दिन जीबए दैक हुअह से जीबह दिहऽ, नै जे लऽ जाइक हुअह तँ लऽ जहिहऽ। कहू जे प्लास्टिके कलमे पानि पिऐ छी, दोकानक चीज-बौस अनै छी, खाइ- पिऐक समान रखै छी। जूत्ता-चप्पल, कपड़ा-लत्ता पहिरै छी। मुदा...?
लगले मन पुतोहु दिस घुमलनि। कहू जे चारिटा गाछ घरोक दावापर हरदी रोपि लेब तँ साल भरि किनए पड़त? जाबे माल-जाल नै छेलए ताबे वाड़ी-झाड़ी करै छेलौं। आब तँ मालोक नेकरमसँ नहाइओ-खाइओक पलखति नै होइत रहैए। कनियाँ सहजे कनियेँ छथि। कोनो लूरि-ढंग बाप-माए सिखा कऽ पठौलखिन आकि सोलहो आना सासुरे भरोसे छोड़ि देलखिन। मुदा गलती बुढ़होक छन्हि। कोन दुर्मतिया चढ़ि गेलनि चरिकोसी पारक पुतोहु उठा अनलनि। एकेटा वस्तुक चरि-चरि, पँच-पँच तरहक िवन्यास बनैए, जरूरतिक हिसावसँ रूप-बदलि उपयोग करब। तइ कालमे कहती जे खाली, अल्लूक, तरुआ, भुजुआ, भुजिया टा बनबैक लूरि अछि। अपसोच करैत बजली-
“जा हे भगवान, जे पुत हरबाहि गेल, देव-पितर सभ से गेल। कोनो मनोरथ रहए देलह। जखनि मनोरथे नै तखनि सतयुग, त्रेता, द्वापरे की।”
तैबीच मोख लागल ठाढ़ पुतोहु बजली-
“आइ शुकरवारी छिऐ। जखनि चौक दिस जाइते छथि तँ अंगुरो आ केरो फलहार लेल लेने अबिहाथि।”
पुतोहुक बात सुनि सुचिताकाकी छगुन्तामे पड़ि गेली। मनमे हुअ लगलनि जे एक हजार बात एक्केबेर कहि दियनि मुदा केतौ-केतौ नहियोँ टोक देब नीक होइत अछि। तँए, किछु नै बजैसँ परहेज केलनि। मुदा, जहिना आगिपर चढ़ल पानिक बर्तनमे ताउ लगिते तरसँ बुलकारा उठए लगैत तहिना काकीक मनमे उठए लगलनि। कहू जे अखनि पनपिआइक बेर छै, पहिने तेकर ओरियान कऽ पुरुख-पात्रकेँ खुआएब अपने खाएब आकि सौझुका फलहारक ओरियान करब। बीचमे कलौ सेहो अछिए। भगवानो टेबिए कऽ पुतोहु देलनि। एहेन-एहेन गिरथानि बुते केते दिन घर-परिवार चलत। काकीकेँ चुप देखि पुतोहु दोहरबैत बजली-
“नै सुनलखिन। जखनि चौक दिस जेबे करती तँ अंगुरो आ केरो नेनहि अबिहाथि।”
पुतोहुक बात सुनिते काकीक मनमे तरंग उठलनि। तरंगि कऽ बाजए लगली-
“अहाँ सभ कोन उपास करै छी जे सहैसँ पहिने फलहारेक ओरियान करए लगै छी। कहुना-कहुना तँ सातटा हरिबासय केने छी। कहाँ कहियो पहिने फलहारेक ओरियान करै छेलौं।”
शब्द-वाण जकाँ काकीक बात पुतोहुक हृदैमे लगलनि। तीर बेधल चिड़ै जकाँ छटपटाइत पुतोहु कहलकनि-
“अपना जे मन फुड़ै छन्हि करै छथि से बड़बढ़ियाँ मुदा हमरा बेरमे भबडाह हुअ लगै छन्हि?”
भबडाह सुनि काकीओक मन बेसम्हार भऽ गेलनि। कहलखिन-
“कनियाँ, हम भबडाहि नै छी जे केकरोसँ भबडाह करब। अखनि आँखि तकै छी तँए चिन्ता अछि। अखने आँखि मूनि देब, घर सम्हारए पड़त। तखनि अहूँ यएह बात बुझबै।”
भनडार कोणक जेठुआ गड़ै जकाँ दुनूक बीच रसे-रसे अन्हर-विहाड़ि पकड़ए लगलनि। कियो पाछू हटैले तैयार नै। दुनूक सीमा-सरहद टूटि-एकबट्ट भऽ गेल। एक्के-दुइए धियो-पुतो आ जनीजातिओ सभ आबए लागलि। आँगन भरि गेल।
चौकसँ किछु पाछूए नित्याननकाका रहथि कि मनमे उठलनि, चौरंगी हवा बहैक समए अछि। कखनि कोन हवा केम्हरसँ उठत आ घर-दुआर खसबैत केम्हर मुहेँ चलि जाएत तेकर ठेकान नै। ठोर बिदकि गेलनि। हुलकी दैत मुस्की बहरेलनि-
“एह, अजीब-अजीब करामाती मनुखो सभ भऽ गेल। कनियेँ गलती विधातोक भेलनि जे सींग-नांगरि काटि लेलखिन।”
तहीकाल लाँडस्पीकरक अवाज कानमे पड़लनि। राधा-कृष्ण मंदिरपर झूला चलि रहल अछि। अवाज सुनि मन पसीज गेलनि। साैन मास। सुहावन। मन भावन। विशाल वसुंधरा, रंग-रंगक वस्त्र पहिरि मधुमय वातावरणक बीच, बिहुँसि रहल अछि। कृष्णक कदमसँ कदम मिलबैत राधा बिहुँसैत झूला झूलए कदमक गाछ दिस जा रहल छथि। असीम उल्लास। अदम्य साहस दुनूक बीच। कातेसँ गाछमे गोल-गोल, लाल-पीअर झुमका लगल फल-फूलसँ लदल देखि राधा कृष्णकेँ पुछलखिन-
“डोरी लगा डारिमे झूला लगाएब आकि डारिएपर बैस झूलब?”
राधाक प्रश्न सुनि कृष्ण आँखिएक इशारासँ उत्तर देलखिन-
“जेहेन समए तेहेन काज।”
चौकक गनगनाइत अवाज, नित्याननकक्काक धियान अपना दिस खिंचलकनि। तखने एकटा नवयुवककेँ स्कूलमे भेटल बहिनक साइकिलपर ‘रेशम की डोर’ गुनगुनाइत सुनलनि। चिप्पी सजल विदेशी वस्त्रमे युवक। जहिना दिन-रातिक मध्य, जाड़-गरमीक मध्यक संग जिनगीओक मध्य मधुआएल होइत, तहिना कक्काक मन सेहो भेलनि। युवककेँ पूछि देलखिन-
“बाउ, परिवारमे के सभ छथि?”
युवक कहलकनि-
“बाबा, हिनका सबहक चरणक दयासँ सभ छथि। माएओ-बाबू आ दूटा बहिनो अछि। एक बहिन सासुर बसैए, जेतए जा रहल छी आ दोसर पढ़ैए। सोलहम बरख छिऐ। दू-तीन साल बाद बिआहो करब।”
काका पुछलखिन-
“अपने?”
युवक कहलकनि-
“बाबा, ई देवतुल्य छथि, झूठ नै बाजब। अपना खेत-पथार नहियेँ जकाँ अछि मुदा खेतबला सभकेँ बाहर गेने बँटाइ खेत पर्याप्त अछि। एक जोड़ा बड़द रखने छी। बाबू-माए खेते-पथारमे खटै छथि, अपने बम्बईमे रहै छी।”
काका पुछलखिन-
“राखी पावनि तँ काल्हि छिऐ, आइए किए जाइ छी?”
युवक कहलकनि-
“साल भरिपर बम्बईसँ एलौंहेँ। एको दिन पहिने जौं बहिनक ऐठाम नै जाएब, से केहेन हएत? भगिनो-भगिनीओ लेल आ बहिनो-बहनोइ लेल सालो भरिक कपड़ा नेने जाइ छियनि। काल्हि बेरमे घूमब तखनि छोटकी बहिनक हाथे राखी पहिरब। अच्छा अखनि जाइ छी बाबा। काल्हि फेर घुमती बेर भेँट करब।”
काका कहलखिन-
“काजे जाइ छी। जाउ?”
जेना-जेना ओ युवक साइकिलसँ आगू बढ़ल जाइत तेना-तेना नित्याननो कक्काक मन दौगए लगलनि। मनमे एलनि पछिला सालक मोबाइलिक घटना। कनी मन खुशी भेलनि। बुदबुदेलथि-
“अजीब-अजीब मदारी सभ अछि। गर लगा-लगा नचबैए।”
मन रूकलनि। पहिनेसँ ने लोक किए बुझैए जे एहेन-एहेन घटनाकेँ बढ़ैए नै देत। मुदा मन ठमकलनि। घटना भेल। राखी पावनि दिन, दस बजे रातिमे बम्बैसँ एक गोटेकेँ मोबाइलसँ समाचार आएल जे बौआ सबहक हाथक राखी जल्दी खोलि दियौ नै तँ अनहोनी घटना हएत! इम्हर मुहेँ-मुँह समाचार पसरब शुरू भेल, ओम्हरसँ मोबाइलिक समाचार दिल्ली, कल्कत्ता, बंगलोर इत्यादिसँ अकासमे गनगनाए लगल। हाँइ-हाँइ राखी हाथसँ उतरए लगल। भरि रातिक हलचल दिनक दस बजे धरि चलिते रहल। राति भरिक नीनो दिनेमे बौआ गेल। मुदा दस बजेक पछातिक तीखर रौद पाबि वातावरण शान्त भेल। मनमे उठलनि बाल-बच्चाक संग माए-बापक सम्बन्ध? केना मनुखक वंश आगू मुहेँ ससरत जेतए माइए-बाप दुश्मन बनि ठाढ़ भऽ रहल अछि। तहूमे जिनगीक अंतिम बेलामे नै, उदयक तीनियेँ मासमे हथियार लऽ आगूमे ठाढ़ भऽ जाइत अछि! मन तुड़छए लगलनि। थूक फेकि मन हल्लहुक केलनि। मन पड़लनि भाए-बहिनक ओ पुरान बात। भाए-बहिन ऐठाम पहुँचल तँ बहिन भायकेँ कहलकनि- भैया जखनि अकासक डगर उत्तरे दछिने हएत तखनि आएब। मन पड़िते उठलनि सालो भरि तँ प्राकृतक संग खेल होइते रहैए, जिनगीसँ केतेक लग धरि सम्बन्ध बनि सकैए, तेतबे ने।
जेना मेघौनमे हवाक सिहकी लगने घुसकैत-फुसकैत तहिना नित्यानन कक्काक मन घुसकलनि। देखलनि जे चकेबा कोन तरहेँ बहिन समाकेँ जरैत वृन्दावनमे संग दऽ रहल छथि। जे मनुख चित्ती कौड़ी फेकि नागसँ दोस्ती करैत, बाघ-सिंह, भाउल सहित गाए-महिंस, बकरीक संग मुनियासँ हंस धरि प्रेमसँ एकठाम रहैत ओकरा मनुखसँ एते घृणा किएक छै। जे धी-जमाए-भगिना लेल कहल जाइत, ओइमे कियो अपन नै! तहिना भाए-बहिनकेँ महिंसक सींग सदृश कहल जाइत। एक जातिक संहार कऽ बगीचाक काँट हटाएब कहल जाइत अछि! मन तरंगि गेलनि। तखने एकटा बेदरा आबि कहलकनि-
“बाबा, अँगनामे बिर्ड़ो उठल अछि।”
बेदरासँ किछु पुछब उचित नै बुझलनि। उड़ैत अकासमे कौआ अपन टाँहि थोड़े दोहरबैए। ओ तँ समैक घड़ी छी। मन आँगन पहुँचलनि। पत्नीपर नजरि पड़िते विचार उठलनि। झगड़ी आकि रगड़ी ओहो छथि। बूढ़ भेलौं, एतबो होश नै रहै छन्हि। होशो केना रहतनि जइ परिवारकेँ फुलवाड़ी सदृश जिनगीक कमाइसँ बनौने छथि तेकरा जौं कियो उजाड़ए चाहत से केना उजाड़ए देथिन। मुदा रगड़ी रहितो एकटा गुण तँ छन्हि जे, ने रग्गड़ ठाढ़ करैमे देरी लगै छन्हि आ ने सीढ़ीक भीतर फरियबैमे। नजरि पुतोहु दिस बढ़लनि अजीब-अजीब लोको सभ फड़ि गेल हेन। कहत जुगे बदलि गेल। की जुग बदलल से कहबे ने करत आ कहत जे जुगे बदलि गेल। तहमे तेहेनठाम देखाएत जे अनेरे देहमे झड़क उठत। सासुकेँ उनटा-पुनटा पुतोहु कहथिन तैकाल जुग बदलि गेल। मुदा सासुक लगौल फुलवाड़ीकेँ केते समृद्ध बनेलौं तइ काल...। जहिना अपन बाप-माए लगसँ कानि कऽ एलौं तहिना अहू परिवारकेँ कनाएब। अनठा चौकपर पहुँचलथि।
चौकपर पहुँचिते चाहक दोकानमे गदमिशान होइत देखलनि। चाह पीबनिहार अपना धुनिमे आ दोकानदार अपन धुनिमे। चाहबला आगि-अगोंड़ा होइत जे सभटा फोकटिया आबि बैस पूजी बुड़बै पाछू अछि। गिलासपर गिलास चाह ढारने जाइए आ पाइक कोनो पते नै। मुदा खुलि कऽ ऐ दुआरे नै बजैत जे अखनि दोकानपर सँ थोड़े चलि गेल जे बुझबै पाइ बुड़ि गेल। तँए दम कसि लिअए। ओना भीतर शंका पुन: उठि जाइ। चेहरा मिलानी करै तँ वएह चेहरा बूझि पड़ै जे अदहासँ बेसी ओहन अछि जे सौ-पचास पीब-पीब कऽ दोसर दोकान पकड़ि लेने अछि। किछु जे अछि ओकरासँ कोनो नै कोनो काज हेबे करत। तँए पहुलके उपकार ने पछाति जुआ कऽ नम्हर भऽ जाइए। तँए मुस्की दऽ मन माड़ि लिअए।
मुदा चाह पीबनिहारक उत्साह भिन्ने रहए तँए चाहबला दिस कियो तकबे ने करैत। खाली एतबे कहैत जे दूध जरा कऽ स्पेशल बनाएब। गप्पोक धारा एहेन रहै जे, जहिना जुलुशमे लोक पएरमे लगैत गंदगीकेँ रस्तापर आरो चारि बेर रगड़ि आगू बढ़ैए। एक संग अनेको पर्व। लोक भलहिंं लोकसँ जेते हटि जाए, मुदा पावनि थोड़े हटत। कम-बेसी भलहिंं भऽ जाए। अजीब-सिनेहक संग राधा-कृष्ण बाँहि-मे-बाँहि जोड़ि झूला झुलै छथि। भाए-बहिनक बीच एहेन पर्व दोसर कहाँ अछि। भरदुतिया तँ भरदुतीए छी। कमलाक जल सेहो बैद्यनाथ बाबाकेँ विदेसरमे भेटबे करतनि। अजीब उमंग-उत्साहसँ हँसिते-हँसिते महिना दिनक संकल्प निमाहि लइ छथि। नित्यानन काकापर नजरि पड़िते प्रेम कुमार चाहेक दोकानपर सँ कहलकनि-
“काका, एतै आउ। सभकेँ-सभ छथि।”
मुस्की दैत नित्याननकाका कहलखिन-
“खाली लोकेटा नै ने फगुआक रमझौआ होइए। ऐमे की सुनब आ की बाजब। तइसँ नीक बाहरेमे आबह। चौसठिम स्वतंत्रता दिवसक बरखी छी, नै पान तँ पानक डंटीओ लऽ कऽ सुआगत करबे करबनि।”
तहीकाल अँगनाक समाचार नेने बेटा पहुँचलनि। हाथसँ आँखि मलि-मलि बलौसँ ललिया-करिया नोर बहबए चाहैत। बेटाकेँ बजैसँ पहिने पूछि देलखिन-
“किए मन मन्हुआएल छह?”
“दुनू-गोटे -सासु-पुतोहु- अँगनामे झगड़ा करै छथि।”
“झगड़ा शान्त करितह आकि कहए एलह?”
“हमर बात के सुनत।”
मुस्की दैत नित्याननकाका घर दिस विदा भेला। जेते घर लग आएल जानि तेते झगड़ो नरमाएल जाइत रहए। सुनै दुआरे कक्को छोटकी डेग बनबैत रहथि। मुदा जहिना-जहिना डेग छोट होइत जानि तहिना-तहिना अछिआक मुरदा जकाँ झगड़ा शान्त भऽ गेल।
दुआरपर पहुँचिते देखलनि जे जहिना भारी काज केलापर वा रौदाएल एलापर छाहरिमे ठाढ़ भऽ नम्हर-नम्हर साँस लैत तहिना अँगना-दलानक कोनचर लग ठाढ़ भऽ साँस छोड़ि रहल छथि। आगू आँखि उठा देखलनि तँ पुतोहु थारी-लोटा मँजैबला ओचानि लग ठंठाइते साँस छोड़ि रहल छथि। बजैत कियो नै। जहिना मुकदमाक खलीफा मुद्दालह बनि लड़ैमे प्रतिष्ठा बुझैत, तहिना दुनू गोटे। मनमे उठलनि केकरो प्रतिष्ठाक सीमामे नै जेबाक चाहिऐ।
Subscribe to: Post Comments (Atom)

robotstxt: allowed

filter: keep


text:
आई काल्हि सोशल नेटवर्किंग के लs क बड़ चर्चा भs रहल अछि. ऑर्कुट... फेशबुक... मायस्पेश... सोशलमोटो... आईमैट... यारी... किरकल...
स्टूडेंट ... सिलिकन इंडिया आओर लिंकडइन जैसन दर्जनों साइट अछि. बीच- बीच मे दोस्त सभ के सेहो कोनो नहिं कोनो सोशल नेटवर्किंग साइट के न्योत आबैत रहैत अछि... आओर हमहु सेहो हुनका सभ के दोस्त बनय लेल आमंत्रण भेजैत रहैत छी . मुदा भारत स्टूडेंट... ऑर्कुट आओर दोसर यारी... दोस्ती वाला साइट सभ के हालत देखि आ कहि ओहि पर लोक सभक प्रोफाइल देखि ओहि मे शामिल होए के मन नहिं करैत अछि. कइटा साइट के माहौल सेहो गंदा भs गेल अछि. लोक सभ सेहो दुरुपयोग कs रहल छथिन्ह. ओना बेसि त नहिं मुदा जे दु- चारिटा सोशल नेटवर्किंग साइट पर साइन इन कएलौं अ ओहि मे सं लिंकडइन... सिलिकन इंडिया आओर फेसबुक नीक लागल. काज करय वाला लोक के लेल... प्रोफेशनल लोक के बीच नेटवर्क बनाबय लेल... करियर मे आगां बढ़य लेल सिलिकन इंडिया आओर लिंकडइन नीक अछि . मुदा सिलिकन इंडिया मे बेसि आईटी सं जुड़ल लोक सभ छथिन्ह. लिंकिडइन मे ई फायदा अछि जे एहि मे हर क्षेत्र के ... हर वर्ग के सैकड़ों लोक छथिन्ह.
अपन नेटवर्क बढ़ाबय लेल बेसि लोक मिलय छथिन्ह. एहि मे स्कूल... कॉलेज... कंपनी सं लs क मीडिया...एचआर... आईटी... पढाई -लिखाई सभ ग्रुप मिलि जाएत अछि. एहि मे अहां अगर अपन प्रोफाइल नीक सं भरि देब त एकदम बॉयोडाटा...रिज्यूमे जकां तैयार भs जाएत. अहां के प्रोफाइल देखय वाला लोक के... कंपनी के अहां के बारे मे पूरा पता चलि जएतन्हि.
लगला पर ओ अहां सं सम्पर्क सेहो कs सकैत छथि.
मे लोक एक दोसरा के जॉब के लेल सेहो बताबैत छथिन्ह. आब हमरा अहां सभ सं जानय के अछि जे अहां सभ अगर दु चारि टा आओर सोशल नेटवर्क साइट के मेंबर छी आओर ओकरा नियमित रूप सं उपयोग मे लाबय छी त ई बताबय के कष्ट करब जे कौन नीक अछि? अहां सभ के मुताबिक ऑर्कुट...इंडिया आओर लिंकडइन मे कौन बेहतर अछि. करियर... प्रोफेशन के हिसाब सं कौन नेटवर्किंग साइट के मेंबर बननाय नीक रहत? आ इंडिया के हिसाब सं कौन साइट सभ सं नीक अछि ?


text:
खण्ड-१ प्रबन्ध-निबन्ध-समालोचना
खण्ड-२ उपन्यास-(सहस्रबाढ़नि)
खण्ड-३ पद्य-संग्रह-(सहस्त्राब्दीक चौपड़पर)
खण्ड-४ कथा-गल्प संग्रह (गल्प गुच्छ)
खण्ड-५ नाटक-(संकर्षण)
खण्ड-६ महाकाव्य- (१. त्वञ्चाहञ्च आ २. असञ्जाति मन )
खण्ड-७ बालमंडली किशोर-जगत
सभसँ महत्वपूर्ण बात ई जे सभ विषयक पाठकक आ पाठिकाक लेल एतए किछु ने किछु भेटबे करत । पुछलियन्हि जे एहन संरचना किएक तँ जे किछु कहलन्हि ताहिसँ लागल जे ई हिन्दी केर तार-सप्तक आ तमिलक कुरुक्षेत्रम् केर बीच मे कतहु अपन जगह बनेबाक प्रयास कऽ रहल छथि । फराक एतबे जे हिन्दी आ तमिल मे कएक गोटे मिलि कए संकलित भेल छथि एकटा जिल्दमे, आ एतए कएक लेखकक द्वारा विभिन्न विधा केर रचना नहि रहि हिनके अपन रचना पोथीमे उपलब्ध कराओल गेल अछि ।
कतेको पंक्ति भरिसक पाठकक मोनमे ग्रंथित-मुद्रित भऽ जएतन्हि, जेना कि
“ढहैत भावनाक देबाल
खाम्ह अदृढ़ताक ठाढ़
आकांक्षाक बखारी अछि भरल
प्रतीक बनि ठाढ़
घरमे राखल हिमाल-लकड़ीक मन्दिर आकि
ओसारापर राखल तुलसीक गाछ
प्रतीक सहृदयताक मात्र”
अथवा , निम्नोक्त पंक्ति-येकेँ लऽ लिअ :
“सुनैत शून्यक दृश्य
प्रकृतिक कैनवासक
हहाइत समुद्रक चित्र
अन्हार खोहक चित्रकलाक पात्रक शब्द
क्यो देखत नहि हमर ई चित्र अन्हार मे
तँ सुनबो तँ करत पात्रक आकांक्षाक स्वर”
मिथिलेक नहि अपितु भारतक कतेको संस्कृतिक प्रभाव देखल जा सकैछ हिनक कथा-कवितामे। एहिसँ मैथिली क्रियाशील रचनाक परिदृश्य आर बढ़ि जाइछ, आ नव-नव चित्र, ध्वनि आ कथानक सामने आबि जाइत अछि ।
कवि कोन मन्दाकिनी केर खोजमे छथि जे कहैत छथि-
“मन्दाकिनी जे आकाश मध्य
देखल आइ पृथ्वीक ऊपर...”
अपन विशाल भ्रमणक छाप लगैछ रचनामे नीक जकाँ प्रतीत होइत अछि । आ आर एकटा बात स्पष्ट अछि कोषकार गजेन्द्र ठाकुर आ रचनाकार गजेन्द्र ठाकुर भिन्न व्यक्ति छथि, व्यक्तित्वमे सेहो फराक... जतए कोशकारितामे सम्पादकत्व तथा टेक्नोलोजी –सँ सम्बन्धित व्यक्तिक छाया भेटिते अछि, मुदा सृजनक मुहुर्तमे से सभटा हेरा जाइत छथि ।
एहिमे सँ कतेको टेक्स्ट ओ रखने छथि इन्टरनेटमे मैथिलीक बढ़ैत
पाठककेँ ध्यानमे राखि, जेना कि विदेह-सदेह अछि http://videha123.wordpress.com/ मे, आ देवनागरी आ तिरहुता दुन्नु लिपिमे । जे क्यो मिथिलाक्षरक प्रेमी छथि तनिका सब लेखेँ तँ ई विरल उपहारे रहत ।
अनेको रचनामे मात्र गोल-मटोल कथे नहि, राजनीतिक भाष्य सेहो लखा दैत अछि। ताहिमे हिनका कोनो हिचकिचाहटि नहि छन्हि। ओना देखल जाए तँ कुरुक्षेत्र क कतेको महारथी छलाह = प्रत्येक वीर-योद्धा अपन-अपन क्षेत्र आ विधाक प्रसिद्ध पारंगद व्यक्ति छलाह,–क्यो कतेको अक्षौहिणी सेनाक संचालनमे, तँ क्यो तीरन्दाजीमे, आदि आदि । सभ जनैत छलाह जे धर्म आ अधर्मक भेद की होइछ मुदा तैयो सभ क्यो जेना आसन्न विपर्यायक सामने निरुपाय भऽ गेल छलाह। आजुक सन्दर्भमे सेहो कथा मे तथा व्याख्यामे एहन परिस्थितिक झलक देखल जाइत अछि । सैह एहि महा-पाठ –क (मेटाटेक्सट) खूबी कहब। नहि तँ ओ कियेक लिखताह- –
“देखैत देशवासीकेँ पछाड़ैत
मंत्र-तंत्रयुक्त दुपहरियामे जागल
गुनधुनी बला स्वप्न
बनैत अछि सभसँ तीव्र धावक
अखरहाक सभसँ फुर्तिगर पहलमान
दमसाइत मालिकक स्वर तोड़ैत छैक ओकर एकान्त
कारिख चित्रित रातिक निन्न
टुटैत-अबैत-टुटैत निन्न आ स्वप्नक तारतम्य
...”
एहि महापाठकेँ एकटा एक्सपेरीमेन्ट केर रूपमे देखी तँ सेहो ठीक , आ सप्तर्षि-मंडलक निचोड़ अथवा सप्त-काण्डमे विभाजित आधुनिक महा काव्य रूपमे देखी तँ सेहो ठीक हएत। जेना पढ़ी , सामग्री एहिमे भरपूर अछि, भरिसक किछु अत्युच्च मानक लागत , आ किछु किनको तत्तेक नहि पसिन्न पड़तन्हि । मुदा एहि ग्रन्थ निचयकेँ पाठक अवश्य स्वागत करताह , आ नवीन लेखक वर्गकेँ एकटा नव दिशा सेहो भेटतन्हि।
मैसूर, ९ जून २००९ उदय नारायण सिंह “नचिकेता”
निदेशक,
भारतीय भाषा संस्थान, मैसूर


text:
३.६.१. रवि भूषण पाठक- कि भेलए एकरा ? २.इन्द्रभूषण कुमार- सहास
३.७.राजेश मोहन झा-केहेन खेल
श्री कालीकान्त झा "बूच"
कालीकांत झा "बूच" 1934-2009
हिनक जन्म, महान दार्शनिक उदयनाचार्यक कर्मभूमि समस्तीपुर जिलाक करियन ग्राममे 1934 ई. मे भेलनि। पिता स्व. पंडित राजकिशोर झा गामक मध्य विद्यालयक प्रथम प्रधानाध्यापक छलाह।माता स्व. कला देवी गृहिणी छलीह। अंतरस्नातक समस्तीपुर कॉलेज, समस्तीपुरसँ कयलाक पश्चात बिहार सरकारक प्रखंड कर्मचारीक रूपमे सेवा प्रारंभ कयलनि। बालहिं कालसँ कविता लेखनमे विशेष रूचि छल। मैथिली पत्रिका- मिथिला मिहिर, माटि-पानि,भाखा तथा मैथिली अकादमी पटना द्वारा प्रकाशित पत्रिकामे समय-समयपर हिनक रचना प्रकाशित होइत रहलनि। जीवनक विविध विधाकेँ अपन कविता एवं गीत प्रस्तुत कयलनि। साहित्य अकादमी दिल्ली द्वारा प्रकाशित मैथिली कथाक विकास (संपादक डा. बासुकीनाथ झा) मे हास्य कथाकारक सूचीमे डा. विद्यापति झा हिनक रचना ‘‘धर्म शास्त्राचार्य"क उल्लेख कयलनि। मैथिली अकादमी पटना एवं मिथिला मिहिर द्वारा समय-समयपर हिनका प्रशंसा पत्र भेजल जाइत छल। श्रृंगार रस एवं हास्य रसक संग-संग विचारमूलक कविताक रचना सेहो कयलनि। डा. दुर्गानाथ झा "श्रीश" संकलित मैथिली साहित्यक इतिहासमे कविक रूपमे हिनक उल्लेख कएल गेल अछि |
कपीश वंदना
हमरापर तमाम दुरगंजन
अपने छी महान दुख भंजन
हे हनुमान, अथाह धारसँ
पार कऽ दिअ, उद्धार कऽ दिअ
हमरा पार.............
हम छी पतित पुरनका पापी
अएलहुँ शरण बनल संतापी
हे कपीश, हाथे धऽ हमरा
ठार कऽ दिअ, उद्धार कऽ दिअ
हमरा पार.........
पाबी अहँक अनमोल मंत्रणा
तखन सुकंठक कटल यंत्रणा
महावीर हमरोपर कनेक
विचार कऽ लिअ उद्धार कऽ दिअ
छोड़व नहि अपनेक आइ हम
दैत रहब रामक दुहाइ हम
“महामंत्र” केर हमरो गिरिमल-
हार दऽ दिअ, उद्धार कऽ दिअ
हमरा पार कऽ दिअ
उद्धार कऽ दिअ।
जगदीश प्रसाद मंडल
कविता-
मोवाइल फोन
तीन बजे राति आएल फोन।
एकांत चढ़ तुरूछल मन
हेमालयक आंगन बनमे
पतखर्रनी एक खड़ड़ैत पात
एक कोमन एक खड़खड़ देखि
मन-विवेकक भेल मतैक्य
एक्के गाछक दू पात देखि
काज उगल ओकरा मनमे
एकक आसन एकक भोजन
तखन भरत बैभव तनमे।
ज्योति सुनीत चौधरी
जन्म तिथि -३० दिसम्बर १९७८; जन्म स्थान -बेल्हवार, मधुबनी ; शिक्षा- स्वामी विवेकानन्द मिडिल स्कूल़ टिस्को साकची गर्ल्स हाई स्कूल़, मिसेज के एम पी एम इन्टर कालेज़, इन्दिरा गान्धी ओपन यूनिवर्सिटी, आइ सी डबल्यू ए आइ (कॉस्ट एकाउण्टेन्सी); निवास स्थान- लन्दन, यू.के.; पिता- श्री शुभंकर झा, ज़मशेदपुर; माता- श्रीमती सुधा झा, शिवीपट्टी। ज्योतिकेँwww.poetry.comसँ संपादकक चॉयस अवार्ड (अंग्रेजी पद्यक हेतु) भेटल छन्हि। हुनकर अंग्रेजी पद्य किछु दिन धरि www.poetrysoup.com केर मुख्य पृष्ठ पर सेहो रहल अछि। ज्योति मिथिला चित्रकलामे सेहो पारंगत छथि आ हिनकर मिथिला चित्रकलाक प्रदर्शनी ईलिंग आर्ट ग्रुप केर अंतर्गत ईलिंग ब्रॊडवे, लंडनमे प्रदर्शित कएल गेल अछि। कविता संग्रह ’अर्चिस्’ प्रकाशित।
मिथिलांचलक रूपान्तरण
स्वप्न छल जे मिथिलांचलक रूपान्तरण हाेयतै
ठार्मठाम सड़क आ भव्य भवन ठाढ़ रहितै
कर्मर्सकम एकटा बड़का विमान पत्तन
सुगमता स बढ़ितै अमीर लाेकक आवागमन
स्थानीय बेराेजगार लाेक के लगितै राेजगार
अखन भटकि रहल अछि इम्हर उम्हर बेकार
नाैकरी लेल छाेड़ पड़ि रहल अछि अपन गाम
टैक्स सहित सब खर्च दाेसर राज्यक नाम
जखन ध्यानमे आबैत छल प््रााकृतिक प््राकाेप
सदैव कम पड़ि जायत छल सरकारी काेष
आब जखन विश्वबैंक स भेटल अछि ऋण
दुरूपयाेगक संदेह बढ़ि रहल अछि दिनाेदिन
पहिल अविश्वास जे राजनेता की करता
फेर नहिं ज्ञात जे उद्याेगपति कतेक पचेता
तकनीकक कमी आकि अकुशल कारीगर
दिल्लीमे नवनिर्माण ढहि रहल अछि धराधर
बरसातमे निर्माण केनाइर् बड मुश्किल छथि कहैत
बाहर कतेकाे जगह सबदिन बरसाते अछि रहैत
तैयाे पूरा देश कन्क्रीटक बनि गेल अछि
बरसाताे मे ने काेनाे रस्ता रूकैत अछि
१.रामाकान्त राय “रमा”-।।बन्दना।। २.विद्यानन्द झा “विदु”-दहेज
१.
रामाकान्त राय “रमा”
।।बन्दना।।
जननि, कने दिऔ बीण बजाय
सुनि जकर झंकार जन-जम
आश कुसुम फुलाय
पवनमे गति, तपन ओ शशि
जनिक नेह नाहय!
ककर कम्पन दनुज उर बिच
प्रलय दैछ मचाय?
जकर स्वरसँ सकल सृष्टिक
पाप क्षणहिं दुराय!
सून नभ उर ककर करूणा
वारिसँ भरि जाय
जाहि तारक रव विहग
कल-कंठ सुधा बसाय!
जनिक तरजनि अग्र भागे
सृष्टि रहल नचाय
अथिर-थिर नर-नारी उर
जे प्रणय लय सिरजय!
अज्ञ ज्ञान विहीन मानव
तूँ दयामयि माय
मृदुल तव पद कमल वंदन
करी माथ झुकाय!
२.
विद्यानन्द झा “विदु”
दहेज
युग-सृष्टा युग दृश्य मैथिल
अपना पथसँ भटकि रहल
छल जकर इतिहास ओ स्वर्णिम
आइ कलंकित भए रहल
घर-घरमे बेटी मूक भए विलखि रहल
दहेजक दावाग्निसँ मिथिला झुलसि रहल॥
अछि दहेज दारुण बनल
ई दुर्भाग्यक परिचायक अछि
बेटाकेँ पूँजी बुझि बैसल
सभ्य समाजक नायक अछि
अपनहुँ घर सम्भव छन्हि बेटी से छथि अपने बिसरि रहल
दहेजक दावाग्निसँ मिथिला झुलसि रहल॥
मिथिलाक सम्मानक सीमा
स्वयं मैथिल लांघि रहल
खुलेआम बाजारमे बेटा
मोल-तोल कए बेचि रहल
लक्ष्मी रूप जनमल जे बेटी सासुरमे ओकरा जरा रहल
दहेजक दावाग्निसँ मिथिला झुलसि रहल॥
दहेज! मिथिलाक दुर्भाग्य बनल
गरीबक संताप बनल
कन्यादान सन पुण्य कर्मपर
अवघाती अभिशाप बनल
ससकि रहल घर-घरमे बेटी ठोढ़क मुस्कान छै खिसकि रहल
दहेजक दावाग्निसँ मिथिला झुलसि रहल॥
तड़पि रहल व्याकुल भए कन्या
मन ताड़=-ताड़ अछि भए रहल
अछि चिन्तनीय बेटीक जीवन
पद नीचाँक भूमि खसकि रहल
देखि दहेजक बर्बरता बेटी अछि कुंठित भए रहल
दहेजक दावाग्निसँ मिथिला झुलसि रहल॥
जागू मैथिल देरि ने भेल
खतम करू ई दहेजक खेल
स्वाभिमानसँ माथ उठाऊ
लेब-देबसँ ऊपर उठिकऽ
आदर्शक परचम लहड़ाउ
कारण! देखि ई दुर्गति घर-घर के बेटी मनहि मन अछि बिदकि रहल
दहेजक दावाग्निसँ मिथिला झुलसि रहल॥
आबि यदि बरतब नहि संयम
खतम करब नहि बर्बर खेल
मिटत स्मिता विश्व पटलपर
शर्मनाक अछि मिथिला लेल
चिन्तन-मनन करी सभ मिलि ई हमर अनुरोध रहल
दहेजक दावाग्निसँ मिथिला झुलसि रहल॥
१.मृदुला प्रधान- कहू वागमती, २. - प्रवीण कश्यप- दूटा पद्य
१
मृदुला प्रधान
यमुनाजी तँ छथि
उफनायल,
कहू वागमती,
अहाँ केहन छी?
एतक हाल....
कादो, माटी आर जल अथाह सँ,
डूबल गांव, फंसल व्यापारी,
ततेक गंदगी ,कूड़ा -करकट
कोने-कोने मच्छर भारी.
ट्रैफिक जामक हाल न
पूछू
एहन मचल छैक
रेलम -पेल ,
बस ,गाड़ी ,ऑटो रिक्शा क
सड़के -सड़के
ठेलम-ठेल .
डबरा-डबरी लांघि-लांघि क
राशन-पानी सेहो अनैत छी ,
सरकारी सब
चाल-चलन त,
ठीक अहाँ जनिबे
करैत छी .
मंथर गति,कछुओ
लजायल,
नाला -नाली सब
डबडबायल,
कटल-फटल दिल्लिक
नक्शा,
सभ लोक-वेद
छितरायल छी,
यमुना जी त छथि
उफनायल,
कहू वागमती,
अहाँ केहन छी ?
---------------------------
हे 'कॉमन वेल्थ गेम ',
अहाँक खोराक,
हमरा जकां मूढ़ लोकक ,
समझ सँ बाहर भ गेल .
स्वागत क थारी में ,
केहन-केहन
ज्योनारि ,
भांपि-भांपि क
दिमागे डोलि गेल .
परसन पर परसन,
परसन पर परसन,
के एतवा खा सकैय ?
किन्तु अहाँक साम्यर्थक बलिहारी ,
सुनि-सुनि क
गारी ,
निर्विकार भाव सँ ,
खेने जाईछि,
कनिक बताऊ त,
केना पचबईछी?
इंग्लैंड क महरानिक
खास अर्दली
भ क ऐलों,
जहाँ छूरी-कांटा सँ
कटैत-घोंपैत,
छोट-छोट ग्रास
नफ़ासत देखबैत,
नैपकिन सँ ठोढ पोछैत,
भोजन करवाक
प्रथा छैक,अहाँ
दुनुं हाथ सँ ,
निरंकुश व्यभिचारी जकां ,
लपा-लप ,
खेने जाईत छी ,
दोसर देश में जा क
केहन
निर्लज्ज भ गेल छी .
अनपच,अजीर्ण,अफारा,
चालीस करोड़ क
गुब्बारा सँ ,
मात भ गेल ,
एहन पाचन-शक्ति ,
देखनिहार के दाँत लागि गेल.
वुद्हिजिवी निरुपाय छथि,
जनता निस्हाय,
हे 'कॉमन वेल्थ गेम ',
आर कतेक खाएब?
इठलाईत बजलीह ...
धैर्य राखू,
अंतिम चरण थिक,
आब त बस
मधुरेन समापयेत ,
किछ खाएब ,
किछ ल जाएब ,
एतय लोक कुदैत रहो ,
भुकैत रहो ,
अतिथि देवो भव,
गबैत रहो
आर किछ नईं सूझय त
जय हो .
२.
प्रवीण कश्यप
दूटा पद्य
आच्छादन
ई हवा हमरे सँ बहि कऽ अहाँ धरि जायत
अपन बहाव मे ई हमर पुरूषार्थक गंध सँ
अहाँक स्त्रीत्वक रजोगुण केँ जगाओत।
ई हवा हमरे सँ बहि कऽ अहाँ धरि जायत
अपन सड़ल गर्मी मे जँ- जँ सूरज
अपन ताप सँ हमर गर्मी आ गंध केँ बढ़ाओत
तँ- तँ ई उत्ताप मात्रा अहाँक अधर केँ
हमर लवणीय उन्माद सँ बहकाओत!
ई हवा हमरे सँ बहि कऽ अहाँ धरि जायत
किंचित एहि मेघाच्छादित आकाशक
प्रसव-घड़ी नहि आयल अछि
मुदा वृष्टिक वेदना संजोने
एकर नीन्न उड़ल अवश्य छैक!
नीन्न उड़ल अछि हमरो सभक
मुदा शुष्क नहि पूर्णतः आर्द्रता
व्याप्त अछि अपन भुजबंध मे।
एहि रससिद्ध श्वेदक अतिवृष्टि
अपन देहात्मीय प्रेमक स्नेहकता केँ
आओर कोमल बनाओत।
ई हवा हमरे सँ बहिकऽ अहाँ धरि जायत
किछु हिंसक प्रश्नक दिशा
जे अहाँ अपना दिस कयने छी!
प्रिया! अहाँ छोड़ू अपन जिद्द केँ
कियेक त एहि सर्पबाणक विषदंत
हमरे अस्थिमज्जा केँ गला कऽ
अहाँ धरि पहुँचत।
ई हवा हमरे सँ बहि कऽ अहाँ धरि जायत
ई हवा हमरे सँ.........
पौरुष पिशाच
ए हमर प्रिया
अहाँक लेल हमर संबोधनक उपनाम
बिला गेल हृदयक गर्त मे
भऽ गेल हमर प्रेम सँ
अहंकार अहाँकेँ अपना पर!
मोबाइलक स्क्रीन पर फेर सँ
अछि कोनो हॉलीउडक अभिनेत्री
अहाँक फोटो पड़ल अछि
कतहु मेमेरी कार्ड मे एकात!
अहाँक माय-बाप बुझैत छलाह
अहाँके पुत्र! से ठीके
अहाँकेँ अछि पुरूषार्थक अभिमान!
अहाँ हमरा बनाबऽ चाहलहुँ स्त्री
कोनो लाचार स्त्री विधवा-मसोमाति
मुदा से त नहि भऽ सकल
लटुआयल बिलाइ जकाँ
अहाँ कतेक घिसियायब हमरा
पराजयक स्वप्न मे हम छिड़ियायल छलहुँ
मुदा कहिया धरि
कखनहुँ तऽ सुनहे पड़त
अहाँकेँ उठैत फणिधर फुफकार
आत्महन्ता व्यक्तित्व पाश मे
कहिया धरि हम सुखायब
भावक समलैंगिकताक द्वंद मे
कहाँ बँचल प्रेमक कोनो रस!
अहाँक लेल प्रेम अछि गणित
सुतब उठब जकाँ दिनचर्या कोनो काज
जाहि सँ निवृत होइत रहैत छी अहाँ ।
अहाँक लेल प्रेमक स्वीकारोक्ति अछि
डरक आरंभ, पलायन सत्य सँ
तखन कतऽ विलीन भऽ जाइत अछि
अहाँक पुरूषार्थ
१. रवि भूषण पाठक- कि भेलए एकरा ? २.इन्द्रभूषण कुमार- सहास
१.
रवि भूषण पाठक
ग्राम-करियन, जिला-समस्तीपुर ,बिहार
कि भेलए एकरा ?
रौ बहि ! रौ बहि ! कि भेलए एकरा ?
मॉगलियइ रोसड़ा आ दऽ देलकए तेघड़ा
रौ बहि ! रौ बहि ! कि भेलए ? एकरा
पटनाक बात छोड़ू, दिल्लीक बखरा !
रौ बहि ! रौ बहि ! कि भेलए एकरा ?
सोचैत रहौं मंत्री बनब, शुरूए मे खतरा
रौ बहि ! रौ बहि ! कि भेलए ? एकरा
हरम-महल-अंतःपुर या छुपल घरघुसरा !
रौ बहि ! रौ बहि ! कि भेलए ? एकरा
दस लाखक टिकट छल, ककरा सॅ बात करी
अल्सेसियन ऑखि देखबए, दॉत देखबए झबड़ा !
रौ बहि ! रौ बहि ! कि भेलए एकरा?
२.
इन्द्रभूषण कुमार
सहास
भऽ रहल छल आयोजन काव्यपाठक
जुटल छल कविलोकनि सभ भागक
समाप्त भेल औपचारिकता
पढ़े लागल कविसभ अपन-अपन कविता।
बहुतरास कवि
बहुत रंगक कविता
क्ेयो माहित छल
नयिकाक सुनर गाल पर
क्ेयो व्यथित छल
प्रेयषिक बदलल व्यवहार पर
क्ेयो छलनि
क्रांतिक झंडा उठौने
क्ेयो रहे
भ्रष्टाचारी सभके भरिमन गरियौने।
अनमनस्यक भऽक हमहुँ सुनैत रहॅू
क्ेयो सुतल नहि माने तैं
निक-बहुत-निक करैत रहूॅ।
अचानक मंच पर अवतरित भेल एक नारी
जेहने देखेए में कारी
पहिरनो रहे तेहने मौईल साडी।
शुरू केलक अटकि-अटकि कऽ बाजनाई
नहि आबि छल ओकरा शब्दक जाल बुननाई
मुदा चेहेरा पर तेज छल
मनमें उत्साहक अतिरेक छल
भय नहि जॅ कहि हुसब
श्रोतासभ भरिमन दूसत।
नहि लय रहे न रहे छंदक सुन्दरता
तैयो सब प्रसन्नभऽ समवेत स्वर में
केलथि हुनकर प्रयासक प्रशंसा।
जे कहि नहि सकल शब्द
प्रयास ओकर कहलक
लागत नहि कठिन
चाहे लक्ष्य हो किछु खास
बस राखि भरोसा अनपना पर
करि बढ़बाक सहास।
राजेश मोहन झा 1981-
उपनाम- गुंजन, जन्मस्थान- गाम+पत्रालय- करियन, जिला- समस्तीपुर, हास्य कविताक माध्यमसँ समाजक विगलित दशाक वर्णन। बाल साहित्यमे विशेष रुचि।
कविता-
केहेन खेल
खेल-खेल धुरखेल-खेल
एहेन खेलमे कतेको खेल
खेल संस्कृतिक नाओ हॅसावथि
बना कऽ छज्जी नीव डोलवथि
कहथि तीस दिन आरो चाही
बनावथि कोठी गंडा गाही
खेतक बिच्चे बाट बनौलनि,
पानि भरल पोखरिक उड़ाही
सोनक सिल्लसँ पिरही बनावथि
बिनु पौदानक सिरही बनावथि
कलमाटी आइ डंडा मारि कऽ
शितलहरीमे ए.सी. चलावथि
चमकैत दिल्लीकेँ देखत दुनियाँ
इसकुल खाली भागल सभ मुनियाँ
हटा कऽ झुग्गी फिलैट बनाएव
मेलवोर्नसँ बेसी नाओ कमाएव
एकपर एक मिनेजर आ प्लेयर
सभटा धनमे सबहक शेयर
भगवान बचाबथु नाक देख केर
बादमे बूझव खर्च क्लेश केर
सतीश चन्द्र झा
चुनाव
बजि उठल चुनावक रणभेरी
पसरल जय हो! के तुमुल नाद।
सभटा दल उतरल महल छोरि
क‘ उठल विजय कें शंखनाद।
हिंसा,हत्या,तृष्णाक आगि
पसरत सगरो जड़तै बिहार।
इतिहास बनत छल बल धन सँ।
नहि जानि ककर छै जीत हार।
साकांक्ष मेल जन जन सगरो
भय सँ जीवन की त्राण लेत !
ई धृ्र्रणा द्वेष के महापर्व
नहि जानि कते के प्राण लेत !
प्रतिपक्ष अगिलका सरकारक
गद्दी लए अछि बुनि रहल जाल।
सत्ता सुख सबके परम लक्ष्य
के देखि सकत रौदी अकाल !
भरि गाँव टोल सगरो घुमि घुमि
बोधत कहुना जीतत चुनाव !
सामर्थ्यवान के संग लेत
भूखल सँॅ एकरा की लगाव !
सम दोष एक दोसर के द‘
छीनत भविष्य के पाँच साल।
सुख दुख ओहिना ्र जीवन ओहिना
जहिना छल बीतल पाँच साल !
१.श्वेता झा चौधरी २.ज्योति सुनीत चौधरी ३.श्वेता झा (सिंगापुर)
१
श्वेता झा चौधरी
गाम सरिसव-पाही, ललित कला आ गृहविज्ञानमे स्नातक। मिथिला चित्रकलामे सर्टिफिकेट कोर्स।
कला प्रदर्शिनी: एक्स.एल.आर.आइ., जमशेदपुरक सांस्कृतिक कार्यक्रम, ग्राम-श्री मेला जमशेदपुर, कला मन्दिर जमशेदपुर ( एक्जीवीशन आ वर्कशॉप)।
कला सम्बन्धी कार्य: एन.आइ.टी. जमशेदपुरमे कला प्रतियोगितामे निर्णायकक रूपमे सहभागिता, २००२-०७ धरि बसेरा, जमशेदपुरमे कला-शिक्षक (मिथिला चित्रकला), वूमेन कॉलेज पुस्तकालय आ हॉटेल बूलेवार्ड लेल वाल-पेंटिंग।
प्रतिष्ठित स्पॉन्सर: कॉरपोरेट कम्युनिकेशन्स, टिस्को; टी.एस.आर.डी.एस, टिस्को; ए.आइ.ए.डी.ए., स्टेट बैंक ऑफ इण्डिया, जमशेदपुर; विभिन्न व्यक्ति, हॉटेल, संगठन आ व्यक्तिगत कला संग्राहक।
हॉबी: मिथिला चित्रकला, ललित कला, संगीत आ भानस-भात।
साधुबाबा
साधुबाबाक चित्रण मिथिला चित्रकलामे आधुनिक रूपेँ करबाक प्रयास...
२.
ज्योति सुनीत चौधरी
जन्म तिथि -३० दिसम्बर १९७८; जन्म स्थान -बेल्हवार, मधुबनी ; शिक्षा- स्वामी विवेकानन्द मिडिल स्कूल़ टिस्को साकची गर्ल्स हाई स्कूल़, मिसेज के एम पी एम इन्टर कालेज़, इन्दिरा गान्धी ओपन यूनिवर्सिटी, आइ सी डबल्यू ए आइ (कॉस्ट एकाउण्टेन्सी); निवास स्थान- लन्दन, यू.के.; पिता- श्री शुभंकर झा, ज़मशेदपुर; माता- श्रीमती सुधा झा, शिवीपट्टी। ज्योतिकेँwww.poetry.comसँ संपादकक चॉयस अवार्ड (अंग्रेजी पद्यक हेतु) भेटल छन्हि। हुनकर अंग्रेजी पद्य किछु दिन धरि www.poetrysoup.com केर मुख्य पृष्ठ पर सेहो रहल अछि। ज्योति मिथिला चित्रकलामे सेहो पारंगत छथि आ हिनकर मिथिला चित्रकलाक प्रदर्शनी ईलिंग आर्ट ग्रुप केर अंतर्गत ईलिंग ब्रॊडवे, लंडनमे प्रदर्शित कएल गेल अछि। कविता संग्रह ’अर्चिस्’ प्रकाशित।
३.श्वेता झा (सिंगापुर)
बालानां कृते
डॉ. शेफालिका वर्मा
साबरमती आश्रम
साबरमती आश्रम क प्रांगन मे विस्मय विमुग्ध मृगी सन हम ठाढ़ छलों.ओहि ठामक कण कण मे एकटा संत क साँस प्राणवंत छल. ई आश्रम कतेक दिन धरि बापू क कर्मस्थली बनल रहल ..
सघन आबादी आ चिनगी सबहक़ उद्योगी धुइयाँ स प्रदूषित औद्योगिक नगर अहमदाबाद के दुई भागमे विभक्त करय्वाली साबरमती नदीक तट पर इ आश्रम अवस्थित अछि. साबरमती नदी आश्रम स लटपटायल करधनी जका लागैत ऐछ.
जखन गाँधी जी डरबन ( दक्षिण अफ्रीका )मे टोलस्टाय आश्रम लेल प्रयत्नरत छलाह तखनहि हुनक मोन मानस मे भारत मे एहेन आश्रमक स्थापना क चित्र आकार ल नेने छल . भारत घुरला क उपरांत समाज सेवी जीवनलाल देसाई हुनक एहि सपना के साकार करवा लेल आत्मिक सहयोग देलनि अहमदाबाद लग 'कोचरब' मे बनल अपन मकान हुनका सुपुर्द क देलन्हि. एवं प्रकारे २५ मई १९१५ मे सत्याग्रह आश्रम बनल .किन्तु, एकर दुई बारिस उपरांत जुलाई १९१७ मे सत्याग्रह आश्रम साबरमती क तट पर स्थानांतरित भ गेल . इ आश्रम ऐतिहासिक दांडी-यात्रा क साक्षात् गवाह अछि जे २०० बारिस स बेसी अंग्रेजी शासन के झकझोरि देलक.
'ह्रदय कुञ्ज ' एहि आश्रम क प्रेरनास्थल अछि .एहिठाम गाँधी जी दलित वर्ग के पहिलुक बेर हरिजन कहिंआत्मिक संबोधन देलनि .बापू आ बा एहिकुंज मे लगभग १२ बरिस धरि संग रहलाह .बापूक कोठरी मेहुनक अपन चरखा , छोट सन मेज़ ,तीन बानर आ एकटा छोट घडी सब स्मृतिक संग अवस्थित छल.लागले बा क कोठरी मे कलम ताम्रपत्र , खडाऊं , चश्मा , मथनी आदि राखल छल. बापू अपना हाथ सँ खादी क वस्त्र बनाय आश्रम मे रहय्वाला हरिजन के दैत छलाह . अश्रम्मे बनल वीथिका संग्रहालय ,पुस्तकालय स गाँधी जी क आत्मा ,हुनक वैचारिक व्यक्तित्व के उजागर करैत छल. ठाम ठाम पर बापूक जीवन यात्रा , कार्य शैली आ अन्य घटना सबहक सजीव फोटो आ फोटो-कृति सब राखल छल /विश्व कोना कोना से आयल बापूक नाम केर पत्र कत्तो कत्तो देवार पर टांगल छल. गाँधी जिक संग आरंभ स अंत धरि रहयवाला हुनक पितियोत भाई 'मगन भाई'क आवास सेहो बगल मे छल. गांधी क विचार स अनुप्राणित बिनोबा भावेक कुटिया सेहो जग्जगार छल. साँझ क सुरम्य बेला मे प्राकृतिक सुषमा क मध्य सोंग्स एंड ड्रामा डिव. दिसि से गाँधी क समस्त जीवन देखोल गेल . हम सब अभिभूत भ गेलों..साबरमती के संत तू ने कर दिया कमाल...
स्वतंत्रता संग्राम क कार्यस्थली साबरमती आश्रम एहि लेल महत्वपूर्ण आ प्रेरणास्पद अछि जे अहिंसाक पुजारी बापू अपन वैचारिक क्रांतिक उद्घोष एहि ठाम से केने छलाह . 'वैष्णव जन तो तेने कहिये ...' बापूक प्रिय भजन से अनुगुंजित आश्रम क
वातावरण मोन प्राण के उद्वेलित क देने छल..
बच्चा लोकनि द्वारा स्मरणीय श्लोक
१.प्रातः काल ब्रह्ममुहूर्त्त (सूर्योदयक एक घंटा पहिने) सर्वप्रथम अपन दुनू हाथ देखबाक चाही, आ’ ई श्लोक बजबाक चाही।
कराग्रे वसते लक्ष्मीः करमध्ये सरस्वती।
करमूले स्थितो ब्रह्मा प्रभाते करदर्शनम्॥
करक आगाँ लक्ष्मी बसैत छथि, करक मध्यमे सरस्वती, करक मूलमे ब्रह्मा स्थित छथि। भोरमे ताहि द्वारे करक दर्शन करबाक थीक।
२.संध्या काल दीप लेसबाक काल-
दीपमूले स्थितो ब्रह्मा दीपमध्ये जनार्दनः।
दीपाग्रे शङ्करः प्रोक्त्तः सन्ध्याज्योतिर्नमोऽस्तुते॥
दीपक मूल भागमे ब्रह्मा, दीपक मध्यभागमे जनार्दन (विष्णु) आऽ दीपक अग्र भागमे शङ्कर स्थित छथि। हे संध्याज्योति! अहाँकेँ नमस्कार।
३.सुतबाक काल-
रामं स्कन्दं हनूमन्तं वैनतेयं वृकोदरम्।
शयने यः स्मरेन्नित्यं दुःस्वप्नस्तस्य नश्यति॥
जे सभ दिन सुतबासँ पहिने राम, कुमारस्वामी, हनूमान्, गरुड़ आऽ भीमक स्मरण करैत छथि, हुनकर दुःस्वप्न नष्ट भऽ जाइत छन्हि।
४. नहेबाक समय-
गङ्गे च यमुने चैव गोदावरि सरस्वति।
नर्मदे सिन्धु कावेरि जलेऽस्मिन् सन्निधिं कुरू॥
हे गंगा, यमुना, गोदावरी, सरस्वती, नर्मदा, सिन्धु आऽ कावेरी धार। एहि जलमे अपन सान्निध्य दिअ।
५.उत्तरं यत्समुद्रस्य हिमाद्रेश्चैव दक्षिणम्।
वर्षं तत् भारतं नाम भारती यत्र सन्ततिः॥
समुद्रक उत्तरमे आऽ हिमालयक दक्षिणमे भारत अछि आऽ ओतुका सन्तति भारती कहबैत छथि।
६.अहल्या द्रौपदी सीता तारा मण्डोदरी तथा।
पञ्चकं ना स्मरेन्नित्यं महापातकनाशकम्॥
जे सभ दिन अहल्या, द्रौपदी, सीता, तारा आऽ मण्दोदरी, एहि पाँच साध्वी-स्त्रीक स्मरण करैत छथि, हुनकर सभ पाप नष्ट भऽ जाइत छन्हि।
७.अश्वत्थामा बलिर्व्यासो हनूमांश्च विभीषणः।
कृपः परशुरामश्च सप्तैते चिरञ्जीविनः॥
अश्वत्थामा, बलि, व्यास, हनूमान्, विभीषण, कृपाचार्य आऽ परशुराम- ई सात टा चिरञ्जीवी कहबैत छथि।
८.साते भवतु सुप्रीता देवी शिखर वासिनी
उग्रेन तपसा लब्धो यया पशुपतिः पतिः।
सिद्धिः साध्ये सतामस्तु प्रसादान्तस्य धूर्जटेः
जाह्नवीफेनलेखेव यन्यूधि शशिनः कला॥
९. बालोऽहं जगदानन्द न मे बाला सरस्वती।
अपूर्णे पंचमे वर्षे वर्णयामि जगत्त्रयम् ॥
१०. दूर्वाक्षत मंत्र(शुक्ल यजुर्वेद अध्याय २२, मंत्र २२)
आ ब्रह्मन्नित्यस्य प्रजापतिर्ॠषिः। लिंभोक्त्ता देवताः। स्वराडुत्कृतिश्छन्दः। षड्जः स्वरः॥
आ ब्रह्म॑न् ब्राह्म॒णो ब्र॑ह्मवर्च॒सी जा॑यता॒मा रा॒ष्ट्रे रा॑ज॒न्यः शुरे॑ऽइषव्यो॒ऽतिव्या॒धी म॑हार॒थो जा॑यतां॒ दोग्ध्रीं धे॒नुर्वोढा॑न॒ड्वाना॒शुः सप्तिः॒ पुर॑न्धि॒र्योवा॑ जि॒ष्णू र॑थे॒ष्ठाः स॒भेयो॒ युवास्य यज॑मानस्य वी॒रो जा॒यतां निका॒मे-नि॑कामे नः प॒र्जन्यों वर्षतु॒ फल॑वत्यो न॒ऽओष॑धयः पच्यन्तां योगेक्ष॒मो नः॑ कल्पताम्॥२२॥
मन्त्रार्थाः सिद्धयः सन्तु पूर्णाः सन्तु मनोरथाः। शत्रूणां बुद्धिनाशोऽस्तु मित्राणामुदयस्तव।
ॐ दीर्घायुर्भव। ॐ सौभाग्यवती भव।
हे भगवान्। अपन देशमे सुयोग्य आ’ सर्वज्ञ विद्यार्थी उत्पन्न होथि, आ’ शुत्रुकेँ नाश कएनिहार सैनिक उत्पन्न होथि। अपन देशक गाय खूब दूध दय बाली, बरद भार वहन करएमे सक्षम होथि आ’ घोड़ा त्वरित रूपेँ दौगय बला होए। स्त्रीगण नगरक नेतृत्व करबामे सक्षम होथि आ’ युवक सभामे ओजपूर्ण भाषण देबयबला आ’ नेतृत्व देबामे सक्षम होथि। अपन देशमे जखन आवश्यक होय वर्षा होए आ’ औषधिक-बूटी सर्वदा परिपक्व होइत रहए। एवं क्रमे सभ तरहेँ हमरा सभक कल्याण होए। शत्रुक बुद्धिक नाश होए आ’ मित्रक उदय होए॥
मनुष्यकें कोन वस्तुक इच्छा करबाक चाही तकर वर्णन एहि मंत्रमे कएल गेल अछि।
एहिमे वाचकलुप्तोपमालड़्कार अछि।
अन्वय-
ब्रह्म॑न् - विद्या आदि गुणसँ परिपूर्ण ब्रह्म
रा॒ष्ट्रे - देशमे
ब्र॑ह्मवर्च॒सी-ब्रह्म विद्याक तेजसँ युक्त्त
आ जा॑यतां॒- उत्पन्न होए
रा॑ज॒न्यः-राजा
शुरे॑ऽ–बिना डर बला
इषव्यो॒- बाण चलेबामे निपुण
ऽतिव्या॒धी-शत्रुकेँ तारण दय बला
म॑हार॒थो-पैघ रथ बला वीर
दोग्ध्रीं-कामना(दूध पूर्ण करए बाली)
धे॒नुर्वोढा॑न॒ड्वाना॒शुः धे॒नु-गौ वा वाणी र्वोढा॑न॒ड्वा- पैघ बरद ना॒शुः-आशुः-त्वरित
सप्तिः॒-घोड़ा
पुर॑न्धि॒र्योवा॑- पुर॑न्धि॒- व्यवहारकेँ धारण करए बाली र्योवा॑-स्त्री
जि॒ष्णू-शत्रुकेँ जीतए बला
र॑थे॒ष्ठाः-रथ पर स्थिर
स॒भेयो॒-उत्तम सभामे
युवास्य-युवा जेहन
यज॑मानस्य-राजाक राज्यमे
वी॒रो-शत्रुकेँ पराजित करएबला
निका॒मे-नि॑कामे-निश्चययुक्त्त कार्यमे
नः-हमर सभक
प॒र्जन्यों-मेघ
वर्षतु॒-वर्षा होए
फल॑वत्यो-उत्तम फल बला
ओष॑धयः-औषधिः
पच्यन्तां- पाकए
योगेक्ष॒मो-अलभ्य लभ्य करेबाक हेतु कएल गेल योगक रक्षा
नः॑-हमरा सभक हेतु
कल्पताम्-समर्थ होए
ग्रिफिथक अनुवाद- हे ब्रह्मण, हमर राज्यमे ब्राह्मण नीक धार्मिक विद्या बला, राजन्य-वीर,तीरंदाज, दूध दए बाली गाय, दौगय बला जन्तु, उद्यमी नारी होथि। पार्जन्य आवश्यकता पड़ला पर वर्षा देथि, फल देय बला गाछ पाकए, हम सभ संपत्ति अर्जित/संरक्षित करी।
Input: (कोष्ठकमे देवनागरी, मिथिलाक्षर किंवा फोनेटिक-रोमनमे टाइप करू। Input in Devanagari, Mithilakshara or Phonetic-Roman.)
Output: (परिणाम देवनागरी, मिथिलाक्षर आ फोनेटिक-रोमन/ रोमनमे। Result in Devanagari, Mithilakshara and Phonetic-Roman/ Roman.)
इंग्लिश-मैथिली-कोष / मैथिली-इंग्लिश-कोष प्रोजेक्टकेँ आगू बढ़ाऊ, अपन सुझाव आ योगदानई-मेल द्वारा ggajendra@videha.com पर पठाऊ।
विदेहक मैथिली-अंग्रेजी आ अंग्रेजी मैथिली कोष (इंटरनेटपर पहिल बेर सर्च-डिक्शनरी) एम.एस. एस.क्यू.एल. सर्वर आधारित -Based on ms-sql server Maithili-English and English-Maithili Dictionary.
मैथिलीमे भाषा सम्पादन पाठ्यक्रम
नीचाँक सूचीमे देल विकल्पमेसँ लैंगुएज एडीटर द्वारा कोन रूप चुनल जएबाक चाही:
वर्ड फाइलमे बोल्ड कएल रूप:
1.होयबला/ होबयबला/ होमयबला/ हेब’बला, हेम’बला/ होयबाक/होबएबला /होएबाक
2. आ’/आऽ आ
3. क’ लेने/कऽ लेने/कए लेने/कय लेने/ल’/लऽ/लय/लए
4. भ’ गेल/भऽ गेल/भय गेल/भए गेल
5. कर’ गेलाह/करऽ गेलह/करए गेलाह/करय गेलाह
6. लिअ/दिअ लिय’,दिय’,लिअ’,दिय’/
7. कर’ बला/करऽ बला/ करय बला करै बला/क’र’ बला / करए बला
8. बला वला
9. आङ्ल आंग्ल
10. प्रायः प्रायह
11. दुःख दुख
12. चलि गेल चल गेल/चैल गेल
13. देलखिन्ह देलकिन्ह, देलखिन
14. देखलन्हि देखलनि/ देखलैन्ह
15. छथिन्ह/ छलन्हि छथिन/ छलैन/ छलनि
16. चलैत/दैत चलति/दैति
17. एखनो अखनो
18. बढ़न्हि बढन्हि
19. ओ’/ओऽ(सर्वनाम) ओ
20. ओ (संयोजक) ओ’/ओऽ
21. फाँगि/फाङ्गि फाइंग/फाइङ
22. जे जे’/जेऽ
23. ना-नुकुर ना-नुकर
24. केलन्हि/कएलन्हि/कयलन्हि
25. तखन तँ/ तखन तँ
26. जा’ रहल/जाय रहल/जाए रहल
27. निकलय/निकलए लागल बहराय/ बहराए लागल निकल’/बहरै लागल
28. ओतय/जतय जत’/ओत’/ जतए/ ओतए
29. की फूरल जे कि फूरल जे
30. जे जे’/जेऽ
31. कूदि/यादि(मोन पारब) कूइद/याइद/कूद/याद/ यादि (मोन)
32. इहो/ ओहो
33. हँसए/ हँसय हँसऽ
34. नौ आकि दस/नौ किंवा दस/ नौ वा दस
35. सासु-ससुर सास-ससुर
36. छह/ सात छ/छः/सात
37. की की’/कीऽ (दीर्घीकारान्तमे ऽ वर्जित)
38. जबाब जवाब
39. करएताह/ करयताह करेताह
40. दलान दिशि दलान दिश/दलान दिस
41. गेलाह गएलाह/गयलाह
42. किछु आर/ किछु और
43. जाइत छल जाति छल/जैत छल
44. पहुँचि/ भेटि जाइत छल पहुँच/भेट जाइत छल
45. जबान (युवा)/ जवान(फौजी)
46. लय/लए क’/कऽ/लए कए/ लऽ कऽ/ लऽ कए
47. ल’/लऽ कय/ कए
48. एखन/अखने अखन/एखने
49. अहींकेँ अहीँकेँ
50. गहींर गहीँर
51. धार पार केनाइ धार पार केनाय/केनाए
52. जेकाँ जेँकाँ/ जकाँ
53. तहिना तेहिना
54. एकर अकर
55. बहिनउ बहनोइ
56. बहिन बहिनि
57. बहिन-बहिनोइ बहिन-बहनउ
58. नहि/ नै
59. करबा / करबाय/ करबाए
60. तँ/ त ऽ तय/तए
61. भाय भै/भाए
62. भाँय
63. यावत जावत
64. माय मै / माए
65. देन्हि/दएन्हि/ दयन्हि दन्हि/ दैन्हि
66. द’/ दऽ/ दए
67. ओ (संयोजक) ओऽ (सर्वनाम)
68. तका कए तकाय तकाए
69. पैरे (on foot) पएरे
70. ताहुमे ताहूमे
71. पुत्रीक
72. बजा कय/ कए
73. बननाय/बननाइ
74. कोला
75. दिनुका दिनका
76. ततहिसँ
77. गरबओलन्हि गरबेलन्हि
78. बालु बालू
79. चेन्ह चिन्ह(अशुद्ध)
80. जे जे’
81. से/ के से’/के’
82. एखुनका अखनुका
83. भुमिहार भूमिहार
84. सुगर सूगर
85. झठहाक झटहाक
86. छूबि
87. करइयो/ओ करैयो/करिऔ-करइयौ
88. पुबारि पुबाइ
89. झगड़ा-झाँटी झगड़ा-झाँटि
90. पएरे-पएरे पैरे-पैरे
91. खेलएबाक
92. खेलेबाक
93. लगा
94. होए- हो
95. बुझल बूझल
96. बूझल (संबोधन अर्थमे)
97. यैह यएह / इएह
98. तातिल
99. अयनाय- अयनाइ/ अएनाइ
100. निन्न- निन्द
101. बिनु बिन
102. जाए जाइ
103. जाइ (in different sense)-last word of sentence
104. छत पर आबि जाइ
105. ने
106. खेलाए (play) –खेलाइ
107. शिकाइत- शिकायत
108. ढप- ढ़प
109. पढ़- पढ
110. कनिए/ कनिये कनिञे
111. राकस- राकश
112. होए/ होय होइ
113. अउरदा- औरदा
114. बुझेलन्हि (different meaning- got understand)
115. बुझएलन्हि/ बुझयलन्हि (understood himself)
116. चलि- चल
117. खधाइ- खधाय
118. मोन पाड़लखिन्ह मोन पारलखिन्ह
119. कैक- कएक- कइएक
120. लग ल’ग
121. जरेनाइ
122. जरओनाइ- जरएनाइ/जरयनाइ
123. होइत
124. गरबेलन्हि/ गरबओलन्हि
125. चिखैत- (to test)चिखइत
126. करइयो (willing to do) करैयो
127. जेकरा- जकरा
128. तकरा- तेकरा
129. बिदेसर स्थानेमे/ बिदेसरे स्थानमे
130. करबयलहुँ/ करबएलहुँ/ करबेलहुँ
131. हारिक (उच्चारण हाइरक)
132. ओजन वजन
133. आधे भाग/ आध-भागे
134. पिचा / पिचाय/पिचाए
135. नञ/ ने
136. बच्चा नञ (ने) पिचा जाय
137. तखन ने (नञ) कहैत अछि।
138. कतेक गोटे/ कताक गोटे
139. कमाइ- धमाइ कमाई- धमाई
140. लग ल’ग
141. खेलाइ (for playing)
142. छथिन्ह छथिन
143. होइत होइ
144. क्यो कियो / केओ
145. केश (hair)
146. केस (court-case)
147. बननाइ/ बननाय/ बननाए
148. जरेनाइ
149. कुरसी कुर्सी
150. चरचा चर्चा
151. कर्म करम
152. डुबाबए/ डुमाबय/ डुमाबए
153. एखुनका/ अखुनका
154. लय (वाक्यक अतिम शब्द)- लऽ
155. कएलक केलक
156. गरमी गर्मी
157. बरदी वर्दी
158. सुना गेलाह सुना’/सुनाऽ
159. एनाइ-गेनाइ
160. तेना ने घेरलन्हि
161. नञि
162. डरो ड’रो
163. कतहु- कहीं
164. उमरिगर- उमरगर
165. भरिगर
166. धोल/धोअल धोएल
167. गप/गप्प
168. के के’
169. दरबज्जा/ दरबजा
170. ठाम
171. धरि तक
172. घूरि लौटि
173. थोरबेक
174. बड्ड
175. तोँ/ तूँ
176. तोँहि( पद्यमे ग्राह्य)
177. तोँही / तोँहि
178. करबाइए करबाइये
179. एकेटा
180. करितथि करतथि
181. पहुँचि पहुँच
182. राखलन्हि रखलन्हि
183. लगलन्हि लागलन्हि
184. सुनि (उच्चारण सुइन)
185. अछि (उच्चारण अइछ)
186. एलथि गेलथि
187. बितओने बितेने
188. करबओलन्हि/ करेलखिन्ह
189. करएलन्हि
190. आकि कि
191. पहुँचि पहुँच
192. जराय/ जराए जरा (आगि लगा)
193. से से’
194. हाँ मे हाँ (हाँमे हाँ विभक्त्तिमे हटा कए)
195. फेल फैल
196. फइल(spacious) फैल
197. होयतन्हि/ होएतन्हि हेतन्हि
198. हाथ मटिआयब/ हाथ मटियाबय/हाथ मटिआएब
199. फेका फेंका
200. देखाए देखा
201. देखाबए
202. सत्तरि सत्तर
203. साहेब साहब
204.गेलैन्ह/ गेलन्हि
205.हेबाक/ होएबाक
206.केलो/ कएलहुँ
207. किछु न किछु/ किछु ने किछु
208.घुमेलहुँ/ घुमओलहुँ
209. एलाक/ अएलाक
210. अः/ अह
211.लय/ लए (अर्थ-परिवर्त्तन)
212.कनीक/ कनेक
213.सबहक/ सभक
214.मिलाऽ/ मिला
215.कऽ/ क
216.जाऽ/ जा
217.आऽ/ आ
218.भऽ/भ’ (’ फॉन्टक कमीक द्योतक)
219.निअम/ नियम
220.हेक्टेअर/ हेक्टेयर
221.पहिल अक्षर ढ/ बादक/बीचक ढ़
222.तहिं/तहिँ/ तञि/ तैं
223.कहिं/ कहीं
224.तँइ/ तइँ
225.नँइ/ नइँ/ नञि/ नहि
226.है/ हए
227.छञि/ छै/ छैक/छइ
228.दृष्टिएँ/ दृष्टियेँ
229.आ (come)/ आऽ(conjunction)
230. आ (conjunction)/ आऽ(come)
231.कुनो/ कोनो
२३२.गेलैन्ह-गेलन्हि
२३३.हेबाक- होएबाक
२३४.केलौँ- कएलौँ- कएलहुँ
२३५.किछु न किछ- किछु ने किछु
२३६.केहेन- केहन
२३७.आऽ (come)-आ (conjunction-and)/आ
२३८. हएत-हैत
२३९.घुमेलहुँ-घुमएलहुँ
२४०.एलाक- अएलाक
२४१.होनि- होइन/होन्हि
२४२.ओ-राम ओ श्यामक बीच(conjunction), ओऽ कहलक (he said)/ओ
२४३.की हए/ कोसी अएली हए/ की है। की हइ
२४४.दृष्टिएँ/ दृष्टियेँ
२४५.शामिल/ सामेल
२४६.तैँ / तँए/ तञि/ तहिं
२४७.जौँ/ ज्योँ
२४८.सभ/ सब
२४९.सभक/ सबहक
२५०.कहिं/ कहीं
२५१.कुनो/ कोनो
२५२.फारकती भऽ गेल/ भए गेल/ भय गेल
२५३.कुनो/ कोनो
२५४.अः/ अह
२५५.जनै/ जनञ
२५६.गेलन्हि/ गेलाह (अर्थ परिवर्तन)
२५७.केलन्हि/ कएलन्हि
२५८.लय/ लए (अर्थ परिवर्तन)
२५९.कनीक/ कनेक
२६०.पठेलन्हि/ पठओलन्हि
२६१.निअम/ नियम
२६२.हेक्टेअर/ हेक्टेयर
२६३.पहिल अक्षर रहने ढ/ बीचमे रहने ढ़
२६४.आकारान्तमे बिकारीक प्रयोग उचित नहि/ अपोस्ट्रोफीक प्रयोग फान्टक तकनीकी न्यूनताक परिचायक ओकर बदला अवग्रह (बिकारी) क प्रयोग उचित
२६५.केर/-क/ कऽ/ के
२६६.छैन्हि- छन्हि
२६७.लगैए/ लगैये
२६८.होएत/ हएत
२६९.जाएत/ जएत
२७०.आएत/ अएत/ आओत
२७१.खाएत/ खएत/ खैत
२७२.पिअएबाक/ पिएबाक
२७३.शुरु/ शुरुह
२७४.शुरुहे/ शुरुए
२७५.अएताह/अओताह/ एताह
२७६.जाहि/ जाइ/ जै
२७७.जाइत/ जैतए/ जइतए
२७८.आएल/ अएल
२७९.कैक/ कएक
२८०.आयल/ अएल/ आएल
२८१. जाए/ जै/ जए
२८२. नुकएल/ नुकाएल
२८३. कठुआएल/ कठुअएल
२८४. ताहि/ तै
२८५. गायब/ गाएब/ गएब
२८६. सकै/ सकए/ सकय
२८७.सेरा/सरा/ सराए (भात सेरा गेल)
२८८.कहैत रही/देखैत रही/ कहैत छलहुँ/ कहै छलहुँ- एहिना चलैत/ पढ़ैत (पढ़ै-पढ़ैत अर्थ कखनो काल परिवर्तित)-आर बुझै/ बुझैत (बुझै/ बुझैत छी, मुदा बुझैत-बुझैत)/ सकैत/ सकै। करैत/ करै। दै/ दैत। छैक/ छै। बचलै/ बचलैक। रखबा/ रखबाक । बिनु/ बिन। रातिक/ रातुक
२८९. दुआरे/ द्वारे
२९०.भेटि/ भेट
२९१. खन/ खुना (भोर खन/ भोर खुना)
२९२.तक/ धरि
२९३.गऽ/गै (meaning different-जनबै गऽ)
२९४.सऽ/ सँ (मुदा दऽ, लऽ)
२९५.त्त्व,(तीन अक्षरक मेल बदला पुनरुक्तिक एक आ एकटा दोसरक उपयोग) आदिक बदला त्व आदि। महत्त्व/ महत्व/ कर्ता/ कर्त्ता आदिमे त्त संयुक्तक कोनो आवश्यकता मैथिलीमे नहि अछि। वक्तव्य
२९६.बेसी/ बेशी
२९७.बाला/वाला बला/ वला (रहैबला)
२९८.वाली/ (बदलएवाली)
२९९.वार्त्ता/ वार्ता
300. अन्तर्राष्ट्रिय/ अन्तर्राष्ट्रीय
३०१. लेमए/ लेबए
३०२.लमछुरका, नमछुरका
३०२.लागै/ लगै (भेटैत/ भेटै)
३०३.लागल/ लगल
३०४.हबा/ हवा
३०५.राखलक/ रखलक
३०६.आ (come)/ आ (and)
३०७. पश्चाताप/ पश्चात्ताप
३०८. ऽ केर व्यवहार शब्दक अन्तमे मात्र, यथासंभव बीचमे नहि।
३०९.कहैत/ कहै
३१०. रहए (छल)/ रहै (छलै) (meaning different)
३११.तागति/ ताकति
३१२.खराप/ खराब
३१३.बोइन/ बोनि/ बोइनि
३१४.जाठि/ जाइठ
३१५.कागज/ कागच
३१६.गिरै (meaning different- swallow)/ गिरए (खसए)
३१७.राष्ट्रिय/ राष्ट्रीय
उच्चारण निर्देश:
दन्त न क उच्चारणमे दाँतमे जीह सटत- जेना बाजू नाम , मुदा ण क उच्चारणमे जीह मूर्धामे सटत (नहि सटैए तँ उच्चारण दोष अछि)- जेना बाजू गणेश। तालव्य शमे जीह तालुसँ , षमे मूर्धासँ आ दन्त समे दाँतसँ सटत। निशाँ, सभ आ शोषण बाजि कऽ देखू। मैथिलीमे ष केँ वैदिक संस्कृत जेकाँ ख सेहो उच्चरित कएल जाइत अछि, जेना वर्षा, दोष। य अनेको स्थानपर ज जेकाँ उच्चरित होइत अछि आ ण ड़ जेकाँ (यथा संयोग आ गणेश संजोग आ गड़ेस उच्चरित होइत अछि)। मैथिलीमे व क उच्चारण ब, श क उच्चारण स आ य क उच्चारण ज सेहो होइत अछि।
ओहिना ह्रस्व इ बेशीकाल मैथिलीमे पहिने बाजल जाइत अछि कारण देवनागरीमे आ मिथिलाक्षरमे ह्रस्व इ अक्षरक पहिने लिखलो जाइत आ बाजलो जएबाक चाही। कारण जे हिन्दीमे एकर दोषपूर्ण उच्चारण होइत अछि (लिखल तँ पहिने जाइत अछि मुदा बाजल बादमे जाइत अछि), से शिक्षा पद्धतिक दोषक कारण हम सभ ओकर उच्चारण दोषपूर्ण ढंगसँ कऽ रहल छी।
अछि- अ इ छ ऐछ
छथि- छ इ थ – छैथ
पहुँचि- प हुँ इ च
आब अ आ इ ई ए ऐ ओ औ अं अः ऋ एहि सभ लेल मात्रा सेहो अछि, मुदा एहिमे ई ऐ ओ औ अं अः ऋ केँ संयुक्ताक्षर रूपमे गलत रूपमे प्रयुक्त आ उच्चरित कएल जाइत अछि। जेना ऋ केँ री रूपमे उच्चरित करब। आ देखियौ- एहि लेल देखिऔ क प्रयोग अनुचित। मुदा देखिऐ लेल देखियै अनुचित। क् सँ ह् धरि अ सम्मिलित भेलासँ क सँ ह बनैत अछि, मुदा उच्चारण काल हलन्त युक्त शब्दक अन्तक उच्चारणक प्रवृत्ति बढ़ल अछि, मुदा हम जखन मनोजमे ज् अन्तमे बजैत छी, तखनो पुरनका लोककेँ बजैत सुनबन्हि- मनोजऽ, वास्तवमे ओ अ युक्त ज् = ज बजै छथि।
फेर ज्ञ अछि ज् आ ञ क संयुक्त मुदा गलत उच्चारण होइत अछि- ग्य। ओहिना क्ष अछि क् आ ष क संयुक्त मुदा उच्चारण होइत अछि छ। फेर श् आ र क संयुक्त अछि श्र ( जेना श्रमिक) आ स् आ र क संयुक्त अछि स्र (जेना मिस्र)। त्र भेल त+र ।
उच्चारणक ऑडियो फाइल विदेह आर्काइव http://www.videha.co.in/ पर उपलब्ध अछि। फेर केँ / सँ / पर पूर्व अक्षरसँ सटा कऽ लिखू मुदा तँ/ के/ कऽ हटा कऽ। एहिमे सँ मे पहिल सटा कऽ लिखू आ बादबला हटा कऽ। अंकक बाद टा लिखू सटा कऽ मुदा अन्य ठाम टा लिखू हटा कऽ– जेना छहटा मुदा सभ टा। फेर ६अ म सातम लिखू- छठम सातम नहि। घरबलामे बला मुदा घरवालीमे वाली प्रयुक्त करू।
रहए- रहै मुदा सकैए (उच्चारण सकै-ए)।
मुदा कखनो काल रहए आ रहै मे अर्थ भिन्नता सेहो, जेना से कम्मो जगहमे पार्किंग करबाक अभ्यास रहै ओकरा। पुछलापर पता लागल जे ढुनढुन नाम्ना ई ड्राइवर कनाट प्लेसक पार्किंगमे काज करैत रहए।
छलै, छलए मे सेहो एहि तरहक भेल। छलए क उच्चारण छल-ए सेहो।
संयोगने- (उच्चारण संजोगने)
केँ/ के / कऽ
केर- क (केर क प्रयोग नहि करू )
क (जेना रामक) –रामक आ संगे (उच्चारण राम के / राम कऽ सेहो)
सँ- सऽ
चन्द्रबिन्दु आ अनुस्वार- अनुस्वारमे कंठ धरिक प्रयोग होइत अछि मुदा चन्द्रबिन्दुमे नहि। चन्द्रबिन्दुमे कनेक एकारक सेहो उच्चारण होइत अछि- जेना रामसँ- (उच्चारण राम सऽ) रामकेँ- (उच्चारण राम कऽ/ राम के सेहो)।
केँ जेना रामकेँ भेल हिन्दीक को (राम को)- राम को= रामकेँ
क जेना रामक भेल हिन्दीक का ( राम का) राम का= रामक
कऽ जेना जा कऽ भेल हिन्दीक कर ( जा कर) जा कर= जा कऽ
सँ भेल हिन्दीक से (राम से) राम से= रामसँ
सऽ तऽ त केर एहि सभक प्रयोग अवांछित।
के दोसर अर्थेँ प्रयुक्त भऽ सकैए- जेना के कहलक?
नञि, नहि, नै, नइ, नँइ, नइँ एहि सभक उच्चारण- नै
त्त्व क बदलामे त्व जेना महत्वपूर्ण (महत्त्वपूर्ण नहि) जतए अर्थ बदलि जाए ओतहि मात्र तीन अक्षरक संयुक्ताक्षरक प्रयोग उचित। सम्पति- उच्चारण स म्प इ त (सम्पत्ति नहि- कारण सही उच्चारण आसानीसँ सम्भव नहि)। मुदा सर्वोत्तम (सर्वोतम नहि)।
राष्ट्रिय (राष्ट्रीय नहि)
सकैए/ सकै (अर्थ परिवर्तन)
पोछैले/
पोछैए/ पोछए/ (अर्थ परिवर्तन)
पोछए/ पोछै
ओ लोकनि ( हटा कऽ, ओ मे बिकारी नहि)
ओइ/ ओहि
ओहिले/ ओहि लेल
जएबेँ/ बैसबेँ
पँचभइयाँ
देखियौक (देखिऔक बहि- तहिना अ मे ह्रस्व आ दीर्घक मात्राक प्रयोग अनुचित)
जकाँ/ जेकाँ
तँइ/ तैँ
होएत/ हएत
नञि/ नहि/ नँइ/ नइँ
सौँसे
बड़/ बड़ी (झोराओल)
गाए (गाइ नहि)
रहलेँ/ पहिरतैँ
हमहीं/ अहीं
सब - सभ
सबहक - सभहक
धरि - तक
गप- बात
बूझब - समझब
बुझलहुँ - समझलहुँ
हमरा आर - हम सभ
आकि- आ कि
सकैछ/ करैछ (गद्यमे प्रयोगक आवश्यकता नहि)
मे केँ सँ पर (शब्दसँ सटा कऽ) तँ कऽ धऽ दऽ (शब्दसँ हटा कऽ) मुदा दूटा वा बेशी विभक्ति संग रहलापर पहिल विभक्ति टाकेँ सटाऊ।
एकटा दूटा (मुदा कैक टा)
बिकारीक प्रयोग शब्दक अन्तमे, बीचमे अनावश्यक रूपेँ नहि। आकारान्त आ अन्तमे अ क बाद बिकारीक प्रयोग नहि (जेना दिअ, आ )
अपोस्ट्रोफीक प्रयोग बिकारीक बदलामे करब अनुचित आ मात्र फॉन्टक तकनीकी न्यूनताक परिचायक)- ओना बिकारीक संस्कृत रूप ऽ अवग्रह कहल जाइत अछि आ वर्तनी आ उच्चारण दुनू ठाम एकर लोप रहैत अछि/ रहि सकैत अछि (उच्चारणमे लोप रहिते अछि)। मुदा अपोस्ट्रोफी सेहो अंग्रेजीमे पसेसिव केसमे होइत अछि आ फ्रेंचमे शब्दमे जतए एकर प्रयोग होइत अछि जेना raison d’etre एतए सेहो एकर उच्चारण रैजौन डेटर होइत अछि, माने अपोस्ट्रॉफी अवकाश नहि दैत अछि वरन जोड़ैत अछि, से एकर प्रयोग बिकारीक बदला देनाइ तकनीकी रूपेँ सेहो अनुचित)।
अइमे, एहिमे
जइमे, जाहिमे
एखन/ अखन/ अइखन
केँ (के नहि) मे (अनुस्वार रहित)
भऽ
मे
दऽ
तँ (तऽ त नहि)
सँ ( सऽ स नहि)
गाछ तर
गाछ लग
साँझ खन
जो (जो go, करै जो do)
३.नेपाल आ भारतक मैथिली भाषा-वैज्ञानिक लोकनि द्वारा बनाओल मानक शैली
1.नेपालक मैथिली भाषा वैज्ञानिक लोकनि द्वारा बनाओल मानक उच्चारण आ लेखन शैली
(भाषाशास्त्री डा. रामावतार यादवक धारणाकेँ पूर्ण रूपसँ सङ्ग लऽ निर्धारित)
मैथिलीमे उच्चारण तथा लेखन
१.पञ्चमाक्षर आ अनुस्वार: पञ्चमाक्षरान्तर्गत ङ, ञ, ण, न एवं म अबैत अछि। संस्कृत भाषाक अनुसार शब्दक अन्तमे जाहि वर्गक अक्षर रहैत अछि ओही वर्गक पञ्चमाक्षर अबैत अछि। जेना-
अङ्क (क वर्गक रहबाक कारणे अन्तमे ङ् आएल अछि।)
पञ्च (च वर्गक रहबाक कारणे अन्तमे ञ् आएल अछि।)
खण्ड (ट वर्गक रहबाक कारणे अन्तमे ण् आएल अछि।)
सन्धि (त वर्गक रहबाक कारणे अन्तमे न् आएल अछि।)
खम्भ (प वर्गक रहबाक कारणे अन्तमे म् आएल अछि।)
उपर्युक्त बात मैथिलीमे कम देखल जाइत अछि। पञ्चमाक्षरक बदलामे अधिकांश जगहपर अनुस्वारक प्रयोग देखल जाइछ। जेना- अंक, पंच, खंड, संधि, खंभ आदि। व्याकरणविद पण्डित गोविन्द झाक कहब छनि जे कवर्ग, चवर्ग आ टवर्गसँ पूर्व अनुस्वार लिखल जाए तथा तवर्ग आ पवर्गसँ पूर्व पञ्चमाक्षरे लिखल जाए। जेना- अंक, चंचल, अंडा, अन्त तथा कम्पन। मुदा हिन्दीक निकट रहल आधुनिक लेखक एहि बातकेँ नहि मानैत छथि। ओ लोकनि अन्त आ कम्पनक जगहपर सेहो अंत आ कंपन लिखैत देखल जाइत छथि।
नवीन पद्धति किछु सुविधाजनक अवश्य छैक। किएक तँ एहिमे समय आ स्थानक बचत होइत छैक। मुदा कतोक बेर हस्तलेखन वा मुद्रणमे अनुस्वारक छोट सन बिन्दु स्पष्ट नहि भेलासँ अर्थक अनर्थ होइत सेहो देखल जाइत अछि। अनुस्वारक प्रयोगमे उच्चारण-दोषक सम्भावना सेहो ततबए देखल जाइत अछि। एतदर्थ कसँ लऽ कऽ पवर्ग धरि पञ्चमाक्षरेक प्रयोग करब उचित अछि। यसँ लऽ कऽ ज्ञ धरिक अक्षरक सङ्ग अनुस्वारक प्रयोग करबामे कतहु कोनो विवाद नहि देखल जाइछ।
२.ढ आ ढ़ : ढ़क उच्चारण “र् ह”जकाँ होइत अछि। अतः जतऽ “र् ह”क उच्चारण हो ओतऽ मात्र ढ़ लिखल जाए। आन ठाम खाली ढ लिखल जएबाक चाही। जेना-
ढ = ढाकी, ढेकी, ढीठ, ढेउआ, ढङ्ग, ढेरी, ढाकनि, ढाठ आदि।
ढ़ = पढ़ाइ, बढ़ब, गढ़ब, मढ़ब, बुढ़बा, साँढ़, गाढ़, रीढ़, चाँढ़, सीढ़ी, पीढ़ी आदि।
उपर्युक्त शब्द सभकेँ देखलासँ ई स्पष्ट होइत अछि जे साधारणतया शब्दक शुरूमे ढ आ मध्य तथा अन्तमे ढ़ अबैत अछि। इएह नियम ड आ ड़क सन्दर्भ सेहो लागू होइत अछि।
३.व आ ब : मैथिलीमे “व”क उच्चारण ब कएल जाइत अछि, मुदा ओकरा ब रूपमे नहि लिखल जएबाक चाही। जेना- उच्चारण : बैद्यनाथ, बिद्या, नब, देबता, बिष्णु, बंश, बन्दना आदि। एहि सभक स्थानपर क्रमशः वैद्यनाथ, विद्या, नव, देवता, विष्णु, वंश, वन्दना लिखबाक चाही। सामान्यतया व उच्चारणक लेल ओ प्रयोग कएल जाइत अछि। जेना- ओकील, ओजह आदि।
४.य आ ज : कतहु-कतहु “य”क उच्चारण “ज”जकाँ करैत देखल जाइत अछि, मुदा ओकरा ज नहि लिखबाक चाही। उच्चारणमे यज्ञ, जदि, जमुना, जुग, जाबत, जोगी, जदु, जम आदि कहल जाएबला शब्द सभकेँ क्रमशः यज्ञ, यदि, यमुना, युग, यावत, योगी, यदु, यम लिखबाक चाही।
५.ए आ य : मैथिलीक वर्तनीमे ए आ य दुनू लिखल जाइत अछि।
प्राचीन वर्तनी- कएल, जाए, होएत, माए, भाए, गाए आदि।
नवीन वर्तनी- कयल, जाय, होयत, माय, भाय, गाय आदि।
सामान्यतया शब्दक शुरूमे ए मात्र अबैत अछि। जेना एहि, एना, एकर, एहन आदि। एहि शब्द सभक स्थानपर यहि, यना, यकर, यहन आदिक प्रयोग नहि करबाक चाही। यद्यपि मैथिलीभाषी थारू सहित किछु जातिमे शब्दक आरम्भोमे “ए”केँ य कहि उच्चारण कएल जाइत अछि।
ए आ “य”क प्रयोगक सन्दर्भमे प्राचीने पद्धतिक अनुसरण करब उपयुक्त मानि एहि पुस्तकमे ओकरे प्रयोग कएल गेल अछि। किएक तँ दुनूक लेखनमे कोनो सहजता आ दुरूहताक बात नहि अछि। आ मैथिलीक सर्वसाधारणक उच्चारण-शैली यक अपेक्षा एसँ बेसी निकट छैक। खास कऽ कएल, हएब आदि कतिपय शब्दकेँ कैल, हैब आदि रूपमे कतहु-कतहु लिखल जाएब सेहो “ए”क प्रयोगकेँ बेसी समीचीन प्रमाणित करैत अछि।
६.हि, हु तथा एकार, ओकार : मैथिलीक प्राचीन लेखन-परम्परामे कोनो बातपर बल दैत काल शब्दक पाछाँ हि, हु लगाओल जाइत छैक। जेना- हुनकहि, अपनहु, ओकरहु, तत्कालहि, चोट्टहि, आनहु आदि। मुदा आधुनिक लेखनमे हिक स्थानपर एकार एवं हुक स्थानपर ओकारक प्रयोग करैत देखल जाइत अछि। जेना- हुनके, अपनो, तत्काले, चोट्टे, आनो आदि।
७.ष तथा ख : मैथिली भाषामे अधिकांशतः षक उच्चारण ख होइत अछि। जेना- षड्यन्त्र (खड़यन्त्र), षोडशी (खोड़शी), षट्कोण (खटकोण), वृषेश (वृखेश), सन्तोष (सन्तोख) आदि।
८.ध्वनि-लोप : निम्नलिखित अवस्थामे शब्दसँ ध्वनि-लोप भऽ जाइत अछि:
(क) क्रियान्वयी प्रत्यय अयमे य वा ए लुप्त भऽ जाइत अछि। ओहिमे सँ पहिने अक उच्चारण दीर्घ भऽ जाइत अछि। ओकर आगाँ लोप-सूचक चिह्न वा विकारी (’ / ऽ) लगाओल जाइछ। जेना-
पूर्ण रूप : पढ़ए (पढ़य) गेलाह, कए (कय) लेल, उठए (उठय) पड़तौक।
अपूर्ण रूप : पढ़’ गेलाह, क’ लेल, उठ’ पड़तौक।
पढ़ऽ गेलाह, कऽ लेल, उठऽ पड़तौक।
(ख) पूर्वकालिक कृत आय (आए) प्रत्ययमे य (ए) लुप्त भऽ जाइछ, मुदा लोप-सूचक विकारी नहि लगाओल जाइछ। जेना-
पूर्ण रूप : खाए (य) गेल, पठाय (ए) देब, नहाए (य) अएलाह।
अपूर्ण रूप : खा गेल, पठा देब, नहा अएलाह।
(ग) स्त्री प्रत्यय इक उच्चारण क्रियापद, संज्ञा, ओ विशेषण तीनूमे लुप्त भऽ जाइत अछि। जेना-
पूर्ण रूप : दोसरि मालिनि चलि गेलि।
अपूर्ण रूप : दोसर मालिन चलि गेल।
(घ) वर्तमान कृदन्तक अन्तिम त लुप्त भऽ जाइत अछि। जेना-
पूर्ण रूप : पढ़ैत अछि, बजैत अछि, गबैत अछि।
अपूर्ण रूप : पढ़ै अछि, बजै अछि, गबै अछि।
(ङ) क्रियापदक अवसान इक, उक, ऐक तथा हीकमे लुप्त भऽ जाइत अछि। जेना-
पूर्ण रूप: छियौक, छियैक, छहीक, छौक, छैक, अबितैक, होइक।
अपूर्ण रूप : छियौ, छियै, छही, छौ, छै, अबितै, होइ।
(च) क्रियापदीय प्रत्यय न्ह, हु तथा हकारक लोप भऽ जाइछ। जेना-
पूर्ण रूप : छन्हि, कहलन्हि, कहलहुँ, गेलह, नहि।
अपूर्ण रूप : छनि, कहलनि, कहलौँ, गेलऽ, नइ, नञि, नै।
९.ध्वनि स्थानान्तरण : कोनो-कोनो स्वर-ध्वनि अपना जगहसँ हटि कऽ दोसर ठाम चलि जाइत अछि। खास कऽ ह्रस्व इ आ उक सम्बन्धमे ई बात लागू होइत अछि। मैथिलीकरण भऽ गेल शब्दक मध्य वा अन्तमे जँ ह्रस्व इ वा उ आबए तँ ओकर ध्वनि स्थानान्तरित भऽ एक अक्षर आगाँ आबि जाइत अछि। जेना- शनि (शइन), पानि (पाइन), दालि ( दाइल), माटि (माइट), काछु (काउछ), मासु (माउस) आदि। मुदा तत्सम शब्द सभमे ई निअम लागू नहि होइत अछि। जेना- रश्मिकेँ रइश्म आ सुधांशुकेँ सुधाउंस नहि कहल जा सकैत अछि।
१०.हलन्त(्)क प्रयोग : मैथिली भाषामे सामान्यतया हलन्त (्)क आवश्यकता नहि होइत अछि। कारण जे शब्दक अन्तमे अ उच्चारण नहि होइत अछि। मुदा संस्कृत भाषासँ जहिनाक तहिना मैथिलीमे आएल (तत्सम) शब्द सभमे हलन्त प्रयोग कएल जाइत अछि। एहि पोथीमे सामान्यतया सम्पूर्ण शब्दकेँ मैथिली भाषा सम्बन्धी निअम अनुसार हलन्तविहीन राखल गेल अछि। मुदा व्याकरण सम्बन्धी प्रयोजनक लेल अत्यावश्यक स्थानपर कतहु-कतहु हलन्त देल गेल अछि। प्रस्तुत पोथीमे मथिली लेखनक प्राचीन आ नवीन दुनू शैलीक सरल आ समीचीन पक्ष सभकेँ समेटि कऽ वर्ण-विन्यास कएल गेल अछि। स्थान आ समयमे बचतक सङ्गहि हस्त-लेखन तथा तकनीकी दृष्टिसँ सेहो सरल होबऽबला हिसाबसँ वर्ण-विन्यास मिलाओल गेल अछि। वर्तमान समयमे मैथिली मातृभाषी पर्यन्तकेँ आन भाषाक माध्यमसँ मैथिलीक ज्ञान लेबऽ पड़ि रहल परिप्रेक्ष्यमे लेखनमे सहजता तथा एकरूपतापर ध्यान देल गेल अछि। तखन मैथिली भाषाक मूल विशेषता सभ कुण्ठित नहि होइक, ताहू दिस लेखक-मण्डल सचेत अछि। प्रसिद्ध भाषाशास्त्री डा. रामावतार यादवक कहब छनि जे सरलताक अनुसन्धानमे एहन अवस्था किन्नहु ने आबऽ देबाक चाही जे भाषाक विशेषता छाँहमे पडि जाए।
-(भाषाशास्त्री डा. रामावतार यादवक धारणाकेँ पूर्ण रूपसँ सङ्ग लऽ निर्धारित)
2. मैथिली अकादमी, पटना द्वारा निर्धारित मैथिली लेखन-शैली
1. जे शब्द मैथिली-साहित्यक प्राचीन कालसँ आइ धरि जाहि वर्त्तनीमे प्रचलित अछि, से सामान्यतः ताहि वर्त्तनीमे लिखल जाय- उदाहरणार्थ-
ग्राह्य
एखन
ठाम
जकर, तकर
तनिकर
अछि
अग्राह्य
अखन, अखनि, एखेन, अखनी
ठिमा, ठिना, ठमा
जेकर, तेकर
तिनकर। (वैकल्पिक रूपेँ ग्राह्य)
ऐछ, अहि, ए।
2. निम्नलिखित तीन प्रकारक रूप वैकल्पिकतया अपनाओल जाय: भऽ गेल, भय गेल वा भए गेल। जा रहल अछि, जाय रहल अछि, जाए रहल अछि। कर’ गेलाह, वा करय गेलाह वा करए गेलाह।
3. प्राचीन मैथिलीक ‘न्ह’ ध्वनिक स्थानमे ‘न’ लिखल जाय सकैत अछि यथा कहलनि वा कहलन्हि।
4. ‘ऐ’ तथा ‘औ’ ततय लिखल जाय जत’ स्पष्टतः ‘अइ’ तथा ‘अउ’ सदृश उच्चारण इष्ट हो। यथा- देखैत, छलैक, बौआ, छौक इत्यादि।
5. मैथिलीक निम्नलिखित शब्द एहि रूपे प्रयुक्त होयत: जैह, सैह, इएह, ओऐह, लैह तथा दैह।
6. ह्र्स्व इकारांत शब्दमे ‘इ’ के लुप्त करब सामान्यतः अग्राह्य थिक। यथा- ग्राह्य देखि आबह, मालिनि गेलि (मनुष्य मात्रमे)।
7. स्वतंत्र ह्रस्व ‘ए’ वा ‘य’ प्राचीन मैथिलीक उद्धरण आदिमे तँ यथावत राखल जाय, किंतु आधुनिक प्रयोगमे वैकल्पिक रूपेँ ‘ए’ वा ‘य’ लिखल जाय। यथा:- कयल वा कएल, अयलाह वा अएलाह, जाय वा जाए इत्यादि।
8. उच्चारणमे दू स्वरक बीच जे ‘य’ ध्वनि स्वतः आबि जाइत अछि तकरा लेखमे स्थान वैकल्पिक रूपेँ देल जाय। यथा- धीआ, अढ़ैआ, विआह, वा धीया, अढ़ैया, बियाह।
9. सानुनासिक स्वतंत्र स्वरक स्थान यथासंभव ‘ञ’ लिखल जाय वा सानुनासिक स्वर। यथा:- मैञा, कनिञा, किरतनिञा वा मैआँ, कनिआँ, किरतनिआँ।
10. कारकक विभक्त्तिक निम्नलिखित रूप ग्राह्य:- हाथकेँ, हाथसँ, हाथेँ, हाथक, हाथमे। ’मे’ मे अनुस्वार सर्वथा त्याज्य थिक। ‘क’ क वैकल्पिक रूप ‘केर’ राखल जा सकैत अछि।
11. पूर्वकालिक क्रियापदक बाद ‘कय’ वा ‘कए’ अव्यय वैकल्पिक रूपेँ लगाओल जा सकैत अछि। यथा:- देखि कय वा देखि कए।
12. माँग, भाँग आदिक स्थानमे माङ, भाङ इत्यादि लिखल जाय।
13. अर्द्ध ‘न’ ओ अर्द्ध ‘म’ क बदला अनुसार नहि लिखल जाय, किंतु छापाक सुविधार्थ अर्द्ध ‘ङ’ , ‘ञ’, तथा ‘ण’ क बदला अनुस्वारो लिखल जा सकैत अछि। यथा:- अङ्क, वा अंक, अञ्चल वा अंचल, कण्ठ वा कंठ।
14. हलंत चिह्न निअमतः लगाओल जाय, किंतु विभक्तिक संग अकारांत प्रयोग कएल जाय। यथा:- श्रीमान्, किंतु श्रीमानक।
15. सभ एकल कारक चिह्न शब्दमे सटा क’ लिखल जाय, हटा क’ नहि, संयुक्त विभक्तिक हेतु फराक लिखल जाय, यथा घर परक।
16. अनुनासिककेँ चन्द्रबिन्दु द्वारा व्यक्त कयल जाय। परंतु मुद्रणक सुविधार्थ हि समान जटिल मात्रापर अनुस्वारक प्रयोग चन्द्रबिन्दुक बदला कयल जा सकैत अछि। यथा- हिँ केर बदला हिं।
17. पूर्ण विराम पासीसँ ( । ) सूचित कयल जाय।
18. समस्त पद सटा क’ लिखल जाय, वा हाइफेनसँ जोड़ि क’ , हटा क’ नहि।
19. लिअ तथा दिअ शब्दमे बिकारी (ऽ) नहि लगाओल जाय।
20. अंक देवनागरी रूपमे राखल जाय।
21.किछु ध्वनिक लेल नवीन चिन्ह बनबाओल जाय। जा' ई नहि बनल अछि ताबत एहि दुनू ध्वनिक बदला पूर्ववत् अय/ आय/ अए/ आए/ आओ/ अओ लिखल जाय। आकि ऎ वा ऒ सँ व्यक्त कएल जाय।
ह./- गोविन्द झा ११/८/७६ श्रीकान्त ठाकुर ११/८/७६ सुरेन्द्र झा "सुमन" ११/०८/७६


text:
अनिवासी बिहारी के लेल बनत ब्यूरो
ओना त बिहार मे विकास के किछ बयार बहय लागल अछि. मुदा अखनो ई हाल अछि जे रोजगार के लेल लोक के बिहार सं बाहरे के रास्ता देखय पडय छनि. छोट सं पैघ कोनो काज होए... कोनो नौकरी होए लोक दिल्ली... मुम्बई... पंजाब... हरियाणा... असम आ फेर बंगलुरू के रुख करैत छथि. आई काल्हि त पढ़ाई के लेल सेहो लोक मैट्रिक... इंटर कएला के बाद बाहरे चलि जाए छथि. जे नहि गेलाह ओ सेहो कॉलेजक पढ़ाई के बाद नौकरी लेल बिहार छोड़िए दैत छथि.
कतेक रास लोक त देश सं बाहर सेहो चलि जाएत छथि अरब... कुवैत... अमरीका... कनाडा.. अफ्रीका जैसन देश मे. मुदा मध्य पूर्व के देश... खाड़ी के देश मे बिहार के लोक सभ ठकैती के शिकार सेहो भ जाए छथि. कइटा लोक कबूतरबाजी के शिकार बनि जाए छथि त कइ गोटे दलाल के चक्कर मे फंसि जाए छथि. दलाल के चक्कर मे कई बेर जिनगी भर के जमा -पूंजी सेहो गंवा दैत छथि. नौकरी के झांसा द ठगि दैत अछि.
एहन लोक के सुरक्षा के लेल बिहार सरकार एकटा ओवरसीज एक्सचेंज ब्यूरो बनाबय जा रहल अछि. एकर पहिल ब्रांच पटना मे खोलल जाएत. ओकर बाद दोसर देश मे सेहो खोलल जाएत. सरकार के कहनाय अछि कि एहि सं दलाल के हाथ सं लोक के शोषण सं बचाएल जाएत.
Subscribe to: Post Comments (Atom)


text:
पटना। मुख्यमंत्री नीतीश कुमार कहला जे हुनक संग-संग समस्त भारतीय क मन मे नेपाल क प्रति असीम लगाव अछि। हम नेपाल कए अपन दिल मे रखैत छी। नेपाल मे किछु होइत अछि त ओहि मे ओनो आन देशक मुकाबले हमरा बेसी दिलचस्पी रहैत अछि। नेपाल आ भारत मे काफी समानता अछि। अगर नेपाल क लोकक मन मे भारत क प्रति कतहु कनिको गलतफहमी अछि त ओकरा त्यागि देबाकचाही। मुख्यमंत्री नीतीश कुुमार पटना मे विदेश मंत्रालय द्वारा नेपाल पर आयोजित सेमिनार मे बाजि रहल छलाह। एहि मौका पर भारत मे नेपाल क राजदूत राकेश सूद सहित नेपाल स आयल एकटा पैघ प्रतिनिधिमंडल सेहो मौजूद छल। मुख्यमंत्री नेपाली प्रतिनिधिमंडल कए बिहार मे भेल बदलाव कए विस्तार स कहला आ हुनकर प्रश्न क उत्तर सेहो देलाह। एहि पर नेपाल क आर्थिक अध्ययन संस्थान बिहार मे भेल विकास पर शोध करबाक इच्छा जतौलक अछि।
मुख्यमंत्री कहला जे नेपाल मे लोकतंत्र मजबूत भेल अछि एहि स हमसब खुश छी। नेपाल क सीमा बिहार स सटल अछि। जखन हम आहि क्षेत्र मे अपन सभा करैत छी, त सभा मे खुलल बार्डर हेबाककारण स नेपाल क लोक सेहो हमरा सुनबा लेल अबैत छथि। हुनका लोकनि कए सेहो बिहार मे दिलचस्पी छैन। ओना एकटा प्रश्न पर मुख्यमंत्री कहला जे सीमा पर चौकसी बढ़बाकचाही। किया किएकर फायदा दूनू देशकलोक स बेसी आइ-काल्हि तेसर देशक लोक उठा रहल अछि।
नेपाली प्रतिनिधिमंडल क सदस्य मे डा. बाबू राम भंट्टाराई, वर्षा मान, प्रदीप गिरि, विमलेंद्र निधि, गगन थापा, अनिल झा, जितेंद्र नारायण देव, प्रदीप गयावली, नेपाल क राष्ट्रपति क राजनीतिक सलाहकार हरि शर्मा आ भारतीय प्रतिनिधिमंडल क सदस्य क तौर पर लोकसभा क पूर्व सेक्रेट्री जनरल सुभाष कश्यप आ नेपाल क पूर्व राजदूत देव मुखर्जी एहि मौका पर मौजूद छलाह।
मुख्य पृष्ठ समाचार हमर दिल मे बसैत अछि नेपाल : नीतीश


text:
Tuesday, September 9, 2014
सूचीमे नाओं (क. शारदा नन्द सिंह)
सूचीमे नाओं
मुखिया जीकेँ तँ हम सभ विरोधीए भऽ जाइ छी। ओकर घरवाली तखनि घर बहारैत बजैत छेली-
“आइ चारि दिनसँ सौंसे हल्ला छै जे वरू फेरसँ गरीबी रेखा यानी बी.पी.एल.मे सुधार भऽ रहल छै। जेकरा सभकेँ नाओं छूटि गेलै आकि हेर-फेर भऽ गेलै तेकरा सभकेँ फेरो अहीबेर सुधारल जेतै।”
घरबलाकेँ कहलकै-
“हौ, अपना गिरहतकेँ मुखिया जीसँ बड़ हाउ-भाउ रहै छै जा ने कनी तोरो नाओं गरीबी रेखाबला सूचीमे दिया देथुन।”
कहि कोइली आँगन बहारए लागलि।
घरबला कहलखिन-
“कए गोट मुखिया भेलखिन हेन अखनि धरि। अपना घरकेँ सभ बागिए दइ छथिन। जे सभ लिखैले अबै छै तेकरा तँ सभ किछु लिखाइए दइ छिऐ, से मुखिया ऐठाम जाइत-जाइत की ने की भऽ जाइ छै। खैर जे किछु से तँ वहए सभ ने बुझथिन। हम तँ देखिते छिऐ आ तू नै देखै छीही जे हमर बाप सत्तरि बर्खक बूढ़ छै नांगर छै से तँ देबे ने केलकै। कए बेर गिरहतकेँ कहलिऐ आ पहिलुको मुखियाजीकेँ कहबे केलिऐ जे सुधार कए दियौ। से कहाँ किछो केलकै आ तूँ कहै छीही जे गिरहतकेँ जा कऽ कहुन गऽ।”
कोयली बाजलि-
“से तँ तूँ ठीके कहलऽ। करबहक की। अरे, फेर एकबेर जा कऽ कहुन गऽ। एकटा जमाना रहै दोसर से आब...।”
घरबला-
“से आब की भऽ गेलै ऐ जमानाकेँ? आब कि कोनो काँकोर काटि लेलकैहेँ। से जे तूँ कहै छीही गइ मौगी।”
घरवाली-
“धुर बोंगमरना, तूँ की कहियो मनुख हेबह? देखै नइ छहक आब तँ बिचौलियाक जुग आबि गेलै। निच्चाँसँ ऊपर धरि बड़का लोकक मुँहलगुआ अगबे रहै छै।”
घरवला-
“सुनै तँ हमहूँ छिऐ, से आब वएह सभ करतै।”
घरवाली-
“हँ हौ, जेतबे तोरा कहै छिअ ने से कए कऽ देखबहक तहन ने देखल जेतै। एते तूँ जे गिरहतकेँ दिवाराति भूखे-पिआसे खटैत रहै छह से कथीले। अँइ हौ एतबो ने ओ कऽ देथुन?”
घरबला-
“गइ, हमरा हरसट्ठे नै ठोंठिआ। तोहर बात हम केना कटबौ, बिना हरदा बजौने थोड़े छोड़मे। से कोनो हम नै बुझै छी। हमरा बेरादरीमे घरवालीक डर तँ होइते एलैहेँ, अखनो धरि परम्पराक कड़ी लगले छै। कहऽ लगलिओ, लोक कहै छै छोटका जातिक राज छै आ राजो चला रहल छै मुदा कनी आँखि खोलि कऽ देखही तँ जे चला के रहल छै। आ कियो चलबो काज केकर होइ छै? हे ऐबरे ने ई मुखिया छै ओइ बेर तँ ओहए मुखिया रहै आ सभटा काज मोटगरहे लोकक भेलै। अच्छा एगो बात कह, तोरा घरमे बिजली बरै छौ? आ देखही तँ गिरहतक घर चकचक करै छै। आ सभटा काडो बनल छै। हमहीं तँ चाउर-गहुम डीलर ऐठीमसँ लाबि-लाबि दइ छिऐ।”
घरवाली-
“बड़-बढ़ियाँ बड़ बेस, नीक बात बजलह। ओकरा सभ दे तँ कहलक मुदा तोरो छोटकामे तँ मुखिया भेल छेलह, आ मैनजनो तूहीं सभ छेलहक, ऊहो सभ तँ चप्प मुड़ी-घपे कए देलकह। अपना लोक-बेदकेँ बुढ़केँ के कहए जे जुआनो-जहानक नामे बिरधा पेन्शन लेलकै। आ अपना बेरमे ई सभ नै फुड़ै छेलह। आब एते माथापेंची नै करह आ जल्दीसँ जाह गिरहतकेँ संग केने बिचौलियाजी लग जाह।”
घरबला-
“जाइ छिऔ, आ हे तूँ गिरहतक बरदले एक बोझ घास नेने अबिहेँ, बुझलिही किने। हमरा तँ देरिओ लगि सकै छै, गेलाक बाद तँ हुनके खुशी ने। हुनकर तँ लटारम्हे बड़ बेसी। जय हो गोसाँइ काज बना दिहऽ एहेन नै जे ओही बेरका जकाँ हाल भऽ जाए।”
गिरहत बड़का परमभतारबला लोक। तीनए बजेसँ माला फेरनाइ आ तंतर-मंतर मारिते किदनि-कहाँदनि करैत रहै छै। आ घरक काज राज तँ नीकसँ करिते रहै छै। गिरहतनीक कनी मोट-साेंट रहने डेगा-डेगी दैत रहै छथिन। आ ओहो पाछू-पाछू अलगे लाइ-भास जे अपने सनक, जे उदाहरण नै मिलै-भेटै छै। आ कनी झनकटाहि सेहो छथिन।
नेपथ्यसँ-
“सुनै नै छै चपलक अवाजसँ तँ बुझना जाइत अछि जे मुन्ने छी। अलगेसँ फटर-फटर सुनै छिऐ।”
गिरहत कहै छथिन-
“की रौ मुन्ना, आइ सबेरे जुमि गेलेँ?”
मुन्ना कहै छै-
“हँ मालिक, एकटा बड़ जरूरी काज भऽ गेलह। ओहो बेर तोरा कहने छेलिअ से तँ नै भेलै?”
बिच्चेमे गिरहतनी कहै छथिन-
“से कोन एहेन जरूरी भऽ गेलऽ जे अखने जुमि गेलह?”
मुन्ना कहै छै-
“यइ गिरहतनी, मासक लकधक होइ छै, तीन-चारिटा छौरा सभ आँगनमे बैसल किछु-किछु पूछताछ संगे की छै नै छै, घोड़ा-कए गो छह, हाथी कए गो छह, गाड़ी कए गो छह, हर-फार केए गो छह, मारिते की कहाँ लिखि कऽ लए गेलै।”
गिरहनी बाजलि-
“हँ से की भेलै?”
मुन्ना कहै छै-
“से आइ भोरे जखनि किरिणक धाही धमकले छेलै तखने मुखियाक एकटा नायव आएल छेलै जे सूची तैयार भऽ रहलैहेँ जेकरा सबहकेँ कोनो तरहक गड़बड़ी भऽ गेल हेतै से सभ सुधार हेतै।”
गिरहतनी कहै छै गिरहतकेँ-
“से बुझहलिऐ यौ, सुनबो केलिऐ किछु?”
गिरहत कहै छै-
“देखल जेतै, चलबै। हरौ पहिले गोबर कनी उठा दही आ थैरौ खर्ड़िए दहिन। आ सुन...।”
मुन्ना कहै छै-
“आब की सुन, देखै नै छहक करिते तँ छिअ।”
गिरहत कहै छै-
“एकटा और भांगठ छै सेहो सोझराबए पड़तो तोरे। देखही ने आइ गैसो सठि गेलै आब तँ चाहोपर आफत पड़त। हे देखै छीही ओइ कोनमे एकटा जिलेबीबला जड़ियाठ छै तेकरा कनी फारि दही।”
मुन्ना कहै छै-
“नै हौ, मुखियाक आदमी दसे बजे तक कहने छै, समैपर नै जेबै ने तँ कहीं गड़बड़ ने भऽ जाइ।”
गिरहत कहै छै-
“तब फरे प्रश्न की। जेबै ने तँ बूझहल जेते।”
मुन्ना कहै छै-
“हौ, बहुत लोक ओकरा संग लगि गेलै तखने। हम तँ तोरे संग करए आएल छेलिअ। तूँ तँ मारिते किदनि-कहाँ करए लगलह।”
गिरहत कहै छै-
“अरौ बहिं, सभटा तूहीं बूझि जेबही।”
दुनू गोटेक बीच गप-सप्प चलिते छल तखने मुन्नाक घरवाली कोइली घासक बोझ माथपर नेने पहुँचलि।
कोइली मुन्नाकेँ देखिते बाजलि-
“रौ मनसा, अखनि तक तूँ एतै छीही, ओ सभ तँ कखनि ने गेलै आ तूँ...।”
मुन्ना कहै छै-
“देखै छीही जे।”
कोइली बाजलि-
“भेलै, जे हम कहै छेलिऐ ने...। ओ तँ दसे बजेक समए देने छेलै आ दस एतै बजै छै। आब कखनि जेते कखनि नै। फेर ऐ गिरहतबाक फेरीमे पड़ि फेर नै सुधरतै।”
तखने एकटा प्रपंची त्रिफट्टा चानन केने जे अपना ऐठाम ओ चानन नै देखने छेलिऐ, ओ आबि बिच्चेमे गिरहत लग जा बाजल-
“सुनै छिऐ, जखनि नै केलिऐ तब ते एना बजैए दुनू परानी आ भऽ जेतै तँ घुरिओ कऽ ने ताकत।”
कोइली अपन माथक बोझ फेकैत घरबलापर बाजए लगल।
मुदा गिरहत बिच्चेमे लोकैत बाजल-
“हइ, एना तूँ किए बजै छह, तोरा काजेसँ ने काज छह।”
कोइली कहै छै-
“सभ बेर तँ अहिना लल्लो-चप्पो दइ छिऐ। हम सभ...।”
ताबए गिरहतनी एकटा कुरहरि लऽ हहाएल-फुहाएल नेने एलै आ बाजल-
“हैए ले, दू बेर डेंगपर चोट दए दही, खेनाइओपर सन्देह छौ, गिरहत ताबए तैयार होइ छथुन, भानस भऽ जेतै ने तँ तूँ एककर खा लिहेँ।”
मुन्ना कुरहरि लऽ डेंग फाड़ए जहाँ ने की ऊपर उठौलकै आकि झट दऽ कोइली हाथकेँ पकड़ि उपरेमे लोकि लेलक। बाजलि-
“चलबऽ मुनसे की, समए बीतल जाइ छै आ तूँ जारनि फाड़ै छह, तब भानस हेतै तब खेबहक, आ गिरहत तँ अखनि पूजेपर छह, खने नाक दबै छह, खने कान दबै छह। बेर बिता कऽ जाइए कऽ की करबहक।”
मुन्ना कहै छै-
“हँ गइ मौगी, ठीके कहै छँह, चल-चल ईहो बोझ उठा ले नेने चल।”
कोइली कहलकै-
“रहऽ दहक। सभटा ओकरे सभकेँ। आन जातिक तँ काज नै चलै छै। तोरा भरम लगल छह जे गिरहत हमर काज करा देत। सुनह एतएसँ आबत-जाबत छोड़ह।”
मुन्ना तेना कऽ ने कुरहरि जुमा कऽ फेकलकै जे पूजापर बैसल गिरहत कनी आर लग जइतै तँ कामे तमाम भऽ जइतै। बाजल-
“हँ गइ मौगी, चल गइ देखहीही गिरहतबक चलितर। तूँ जे कही छेलही ने जे जा कऽ गिरहतक कहुन गऽ से ले।”¦¦¦
Subscribe to: Post Comments (Atom)


text:
कहलगांव। बिजली समस्या स ग्रस्त बिहार कए मंगलवार किछु राहत भेटल। बिहार राज्य विद्युत बोर्ड कए केंद्रीय प्रक्षेत्र स 62.5 मेगावाट अतिरिक्त बिजली भेट गेल। इ बढोतरी एनटीपीसी क फरक्का सुपर थर्मल पावर स्टेशन क छठम इकाई स व्यावसायिक उत्पादन शुरू भेला स संभव भेल अछि। एनटीपीसी लिमिटेड पूर्वी क्षेत्र (एक) क क्षेत्रीय कार्यकारी निदेशक उमेश प्रसाद पाणि कहला जे मंगलदिन क मध्य रात्रि एक बजे स फरक्का क नवनिर्मित छठम इकाई कए व्यावसायिक घोषित करि देल गेल अछि। ज्ञात हुए जे 500 मेगावाट क्षमता क इस इकाई मे 12.5 प्रतिशत हिस्सा बिहार क अछि। फरक्का क अन्य पांच इकाइ क कुल स्थापित क्षमता 1600 मेगावाट अछि, जाहि मे बिहार क कोटा 29.32 प्रतिशत अछि। एहि बिजलीघर स बिहार कए कुल 470 मेगावाट बिजली फिलवक्त भेट रहल छल, जाहि मे आब 62.5 मेगावाट क बढ़ोतरी भ गेल अछि। बिजली संकट स ग्रस्त बिहार लेल इ किछु राहत द सकैत अछि।
मुख्य पृष्ठ समाचार बिहार कए भेटल अतिरिक्त बिजली


text:
विकिपिडिया:प्रबन्धक अधिकारक लेल निवेदन
विषय सूचीसभ
प्रबन्धक[सम्पादन करी]
प्रबन्धक अङ्ग्रेजीमें Administrators जेकरा एड्मिन्स वा सिसप (सिस्टम चलावएवाला व्यक्ति) कहल जाएत अछि । विकिपिडियाक प्रबन्धक वो सम्पादक सदस्य छी जे विकिपिडिया सिस्टमके किछ जरूरी तथा प्रतिबन्धित टुल्स वा विशेष आदेशसभक काममे लेवाक अनुमति रहैत अछि । जेना:- प्रबन्धक कोनो लेख वा पृष्ठके मेटा सकएत अछि, अन्य प्रयोक्तासभके प्रतिबन्धित कऽ सकएत अछि । कोनो लेख तथा पृष्ठ कऽ रक्षण कऽ सकएत अछि । आदि ।
आवश्यकता सभ[सम्पादन करी]
विकिपिडियामे प्रबन्धक पद प्राप्त करएक लेल प्रयोक्तासभ के निम्न चरण सभ कऽ आवश्यकता परएत अछि:-
- विकिपिडियाक बारेमे बढिया जानकारी राखएक साथ पृष्ठसभ के सम्पादन, अनुप्रेषण, फाइल लोकेट, श्रेणीकरण, आकृति के प्रयोग इत्यादी काम करए मे दक्ष होवाक चाही ।
- विकिपिडियामे खाता बनाके कमसे कम ३०००+ सम्पादन करवाक होवए पडत ।
- मैथिली भाषाक साथ अन्य भाषासभ के जानकार भएल जानकारी देखावएवाला आकृतिसभ अपन प्रयोक्ता पृष्ठमे राखवाक होवए पडत ।
- विकिपिडियामे खाता बनाएल कमसँकम ६ माह होमए पडत ।
- उपर देल गेल योग्यता सभ पुहुचल कोनो भी सक्रिय प्रयोक्ता अपन उम्मेदवारी फारम भएरक आवेदन कऽ सकएत अछि ।
प्रबन्धक पदक लेल निवेदनक प्रक्रिया[सम्पादन करी]
ध्यान देब: प्रबन्धक पदक लेल निवेदन करलाक पश्चात २ सप्ताह तक विकि समुदायके कोनो प्रयोक्ता अहाँ सँ प्रश्न पुईछ सकए अछि जेकर उत्तर देनाए या नैदेनाए अहाँ पर निर्भर करएत अछि । अहाँक आवेदन देलाक बाद मतदानक प्रक्रिया सेहो सुरु भऽ जाएत । कृपया आवेदन करलाक पश्चात ईमेलद्वारा वर्तमान प्रशासकसभ के सूचित करब तथा विकिपिडिया:चबुतरामे अपन आवेदनक सूचना देब जे सँ अन्य प्रयोक्तासभ सहो अहाँक आवेदन सम्बन्धमे जानि सकए आर अहाँक पक्ष/विपक्षमे मतदान कइर सकए ।
वर्तमान समय : १७:३९, २३ जनवरी २०१८ (युटिसी)
निवेदन फारमके स्वरुप ई प्रकारक होवाक चाही:
==== प्रयोक्ता नाम ==== {{sr-request |स्थिति =   |user name = }} (अहाँ के बात) ~~~~ '''समर्थन''' '''विरोध''' '''बातचित'''
उदाहरण:XXXX के भरए के लेल ऐना भरब
==== XXXX ==== {{sr-request |स्थिति =   |user name =XXXX }} (अहाँ के बात) ~~~~ '''समर्थन''' '''विरोध''' '''बातचित'''


text:
गुरुवार, 22 दिसंबर 2011
जरुरतिमंद लोककें भोजन वितरण
विगत दिन मैथिली फाउण्डेशन कें द्वारा ठंढी मे जरुरतिमंद लोककें भोजन वितरित कायल गेल.
लोकक मदति केनाई आ मैथिल आ मैथिलीकें प्रति लोककें सकारात्मक विचार तैयार केनाय मैथिली फाउण्डेशन के मूल आधार विचार अछि.
ज' अप्पन पहिचान बचाब' के अछि त' लोककें मदति करू , ज' संस्कृतिकें बचाब' कें अछि त' अप्पन जड़ी मजगूत करू आ ज' अप्पन जड़ी बचाब' के अछि त' अप्पन भाषा के गहिक' पकरू आ ज' भाषा आ समग्र अस्तित्व बचाबयकें अछि त' अप्पन लिपि, अप्पन लेखा अचाबय पडत.
कोनो संस्कृति के नीव ओकर साहित्य,भाषा मे नुकायल रहति छैक आ लिपि एकरा जानबा आ बुझाबकें बाट छै.
दुनियां मे जे अप्पन भाषा, संस्कृतिकें इज्जती केलक दुनियो ओकरे इज्जती केलक यथा लेलिन आ मार्क्स जकरा एतय लोक देवता माने अछि अपने भाषा मे अप्पन सिद्धांत देलकै नक़ल नै केलकै लोककें , शेक्सपीयर जकरा पढ़ीक' हम बड़का लोक अपना के बुझय छी ओहो अपने भाषा मे लिखलक, हालेमे गत भेला अछि भूपेन हजारिका ओहो असमी के बढौला त' हम-अहाँ आ दुनियां हुनका जनित छैन .
मैथिली फाउण्डेशनकें उद्देश्य ककरो दोष गनायब कथमपि नहिं आग्रह अछि जे अप्पन जीवनयापनकें लेल जे करैत छी से करैत रहू मुदा अपना माटि-पानि स' जुडल रहू आ अप्पन संस्कृतिकें जियाक' राखू इहे अस्सल धरोहरी छै.
बुधवार, 30 नवंबर 2011
मैथिली प्रेमीजन अपनेक लेल मैथिली कें फॉण्ट कीबोर्ड प्रस्तुत अछि एकर उपयोग करी आ मैथिली के सही मायने मे अपनाबी
अपने लोकनि जखन मैथिली के ओकरा अप्पन लिपि कें संगे अप्नेबाई टखने वास्तव मे मैथिली के काज बदत आ मैथिली के एकटा एकरा स्थान भेटतै जिनका मैथिली के फॉण्ट चाही अपने अप्पन टिपण्णी मे लिखल जय सबके फॉण्ट मेल स' प्राप्त होयत
शनिवार, 2 जुलाई 2011
गुरुवार, 10 फ़रवरी 2011
माँ भारती
सदस्यता लें संदेश (Atom)


text:
बिहारी मंत्री विनोद नारायण झा केर बयान पर सामाजिक मीडिया मे असन्तोष
सम्पादकीय
हालहि अपन कोलकाता दौरा पर बिहार केर वर्तमान सरकार मे बाभनक कोटा सँ बनल मंत्रीजी मिथिला राज्य पर दुइ अलग-अलग जगह दुइ तरहक बात रखलैन। मिथिलावासी सब जखन पूछलखिन जे अपन राज्य – मिथिला राज्य कहिया धरि बनत, ताहि पर नेताजी बड़ा सधल जबाब देलखिन जे जहिया मिथिलाक सब वर्ण एक भऽ जायत तहिया मिथिला राज्य बनि जायत। दोसर मंच पर कहलखिन जे हुनक दल भाजपा एहि सम्बन्ध मे कोनो नीति स्पष्ट नहि कएने अछि, आर ओ बिहार केँ आरो बेसी टुकड़ा करबाक पक्ष मे नहि छथि। संगहि, समूचा देश मे मिथिलावासी लोकमानस द्वारा अपन भाषा आ संस्कृति प्रति सचेतना सँ भरल विभिन्न अन्तर्क्रिया, सांस्कृतिक गोष्ठी, कवि सम्मेलन सभ पर ओ बजलाह जे ई नितान्त आवश्यक कार्य छैक, कारण देश मे बहुतो छोट संस्कृति आ भाषा सब संकट मे पड़ि गेल अछि। आब हुनकर एहि बयानक मतलब मिथिलाक सक्रिय अभियानी जे फेसबुक आ व्हाट्सअप आदि पर मातृभाषा, मातृभूमि आ भारतक संविधान मे मैथिली जेकाँ मिथिला केँ सेहो सम्मानित ढंग सँ राज्य रूप मे मान्यता दियेबाक पक्ष मे विभिन्न अभियान आ वार्ता-चर्चा आदि चलबैत छथि ओ सब नकारात्मक ढंग सँ बुझलनि अछि आर एहि लेल बिहारी मंत्री विनोद नारायण झा केर जैमकय आलोचना कय रहला अछि।
पूर्वहु मे वरिष्ठ राजनीतिकर्मी पंडित ताराकान्त झा द्वारा एहि तरहक भूल भेल छल। पद केर प्राप्ति धरि हिनका लोकनि मे मातृभूमि प्रति चिन्ता आ चिन्तन रहलैन अछि। मैथिली-मिथिलाक विभिन्न मंच पर पाग-दोपटा सँ सुसज्जित उपरोक्त बिहारी मंत्री अपन खरखांही लूटय सँ नहि चूकलाह – सब ठाम मिथिलाक अदौकाल सँ अपन विशिष्ट अस्तित्व रहल ताहि पर खूब लंबा-चौड़ा भाषण देलनि। लेकिन जखन संविधान सँ मिथिला केँ सम्मान दियेबाक बात आयल त ओ एतुका सार्वभौम जनताक एकजुटता पर फेकैत अपन पार्टीक कोनो नीति अलग राज्य बनेबाक लेल स्पष्ट नहि रहल – एहेन मंशा प्रकट कय देलनि। संगहि एकरा बाजय मे भूल कहू आ कि बुझनिहारक भूल – विनोद नारायण झा केर पूर्व वक्तव्य सँ अत्यन्त भिन्न ‘मिथिला केँ छोट संस्कृति’ आ ‘मैथिली केँ किछु लोकक भाषा’ समान ओछ टिप्पणी साक्षात्कारक भाषा सँ स्पष्ट भेल अछि। एकर प्रतिक्रिया बौद्धिक रूप सँ पूर्ण सामर्थ्यवान् वर्ग मे बेसी भेल अछि। तथापि भारतीय जनता पार्टीक किछु कार्यकर्ता आ विभाजित मैथिल जनमानसक मानसिकता सँ मंत्रीक कथ्य केर समर्थन मे सेहो क्रिया-प्रतिक्रिया सब सरेआम आबि रहल देखल जा रहल अछि। एतेक तक कि कोलकाता मे मिथिला विकास परिषद् केर सम्मान ग्रहण करय लेल पहुँचल मंत्रीजी केर पक्ष मे अशोक झा समान वरिष्ठ मिथिला राज्य अभियानी पर्यन्त अपन पक्ष रखैत देखेलाह अछि। एहि बयान सँ उत्पन्न विवादक बीच मधुबनी जिला परिषदक पूर्व उपाध्यक्ष भरत भूषण यादव द्वारा सेहो मिथिला राज्य केर स्थिति पर मंत्रीक बयान केर पक्ष मे किछु बात-विचार राखल जा रहल अछि।
पूर्वक विभिन्न समान घटना आ परिणाम केँ स्मरण करैत ई कहल जा सकैत छैक जे मिथिलाक अपन राज्यरूप मे पुनर्स्थापित होयबाक कार्य गोटेक एलिट्स (बुद्धिजीवी वर्ग) केर लोक छोड़ि आन मे कम होयबाक कारण जनप्रतिनिधि हेतु ई मुद्दा बेकार आ ब्यर्थ बुझेलैक – लेकिन एकर दुष्परिणाम सेहो बहुत खतरनाक रूप सँ प्रभावित करैत रहलैक अछि।
एक गलती केँ नुकेबाक लेल भाइ मनुष्य केँ हजारों टा गलती करय पड़ैत छैक….. मातृद्रोह भयानक भूल थिक, एकरा कियो कोनो जन्म मे मेटा नहि पबैत अछि। उदाहरणः पंडित ताराकान्त झा। पंडित जगन्नाथ मिश्र। हुकुमदेव नारायण यादव। आदि।
महाभारत मे कर्ण आ अर्जुन बीच जखन बाणक वर्षा भऽ रहल छलैक त अर्जुनक तीर सँ कर्णक रथ २-२ हाथ पाछू घूसैक जाएक, तहिना कर्णक बाण सँ अर्जुनक रथ सेहो २-२ आंगूर पाछू घूसैक जाएक। मुदा कर्णक बाण सँ अर्जुनक रथ घुसकला पर कृष्ण कहथिन – शाबाश! शाबाश कर्ण!!
ताहि पर अर्जुन कृष्ण सँ पूछलखिन, “सरकार! ई कि? हमर बाण सँ २-२ हाथ घूसैक जाएत छैक त अहाँ एको बेर वाहवाही नहि करैत छी, मुदा कर्णक बाण मात्र २-२ आंगूर घूसकाबैत अछि त अहाँ शाबाश-शाबाश केर बौछाड़ करैत छियैक?”
कृष्ण कहलखिन, “एकर किछु कारण छैक। रुकू बतबैत छी।” एतेक कहैत कृष्ण अर्जुनक रथ पर फहराइत झंडा मे साक्षात् विराजमान हनुमानजी सँ कनेक हँटि जेबाक इशारा कय देलखिन, तहिना अर्जुनक रथक पहिया केँ धरती अपन दाँत स किटकिटाकय धेने छलखिन तिनको कनेक छोड़ि देबाक इशारा कय देलखिन।
आब जे कर्णक बाण चलय लागल त अर्जुनक रथ हावा मे उड़ियाय लागल। अर्जुन कतबो सम्हारबाक चेष्टा कयलनि, हुनका सँ अपन रथ वापस पृथ्वी तक पर आनल पार नहि लगलैन। ओ विकल भऽ कृष्ण तरफ तकलैन। कृष्ण हुनकर मौन प्रार्थना केँ बुझि गेलखिन। ओ पुनः हनुमानजी आ पृथ्वी दुनू केँ अपन कार्य करबाक लेल इशारा केलखिन आर फेर अर्जुनक रथ माटि धय सकल।
कृष्ण अर्जुनक विकल अनुहार दिश तकलाह आ बात बुझि जेबाक बात कहलखिन इशारे-इशारा हनुमानजीक स्वयं रथक झंडा पर विराजमान भेला सँ बनल भार आ पृथ्वीक दाँत सँ रथ केँ धेने रहबाक बात बुझा देलखिन। मुदा कर्णक रथ मे ई सब किछुओ नहि रहैत ओ अपन बहादुरी सँ लड़ि रहबाक बात कहलखिन। ताहि लेल कृष्णक शाबाशी हुनका भेटलनि कृष्णजी स्पष्ट केलखिन।
ई दृष्टान्त हम ओहेन मनुक्ख सब केँ देबय लेल चाहब जिनका रण मे डटल रहबाक मौका छन्हि। जे समाजक बीच मे छथि। राजनीति करैत छथि। सब दिन होत न एक समाना – ई बुझि जाउ। सम्हरू। समाज केँ सही दिशा मे लय चलू। नहि त अहाँ सेहो मटियामेट भऽ जायब, जेना पहिनहुँ बहुत भऽ चुकल छथि। जाबत सामर्थ्य अछि, किछु नीक काज अपन रणक्षेत्र मे कय दियौक – यैह मोन राखत लोक।
हरिः हरः!!